

**Plan rada Agencije za mobilnost i programe Europske unije za 2023. godinu**

Sadržaj

[Predgovor 3](#_Toc122427893)

[1. Uvod 4](#_Toc122427894)

[VIZIJA 4](#_Toc122427895)

[MISIJA 4](#_Toc122427896)

[2. Programske aktivnosti 5](#_Toc122427897)

[2.1. Program Erasmus+ 5](#_Toc122427898)

[2.1.1. Radna skupina za strukovno obrazovanje 10](#_Toc122427899)

[2.1.2. SALTO-centar 11](#_Toc122427900)

[2.1.3. Eurodesk 12](#_Toc122427901)

[2.1.4. Europska oznaka jezika (ELL) 13](#_Toc122427902)

[2.2. Program Europske snage solidarnosti (ESS) 13](#_Toc122427903)

[2.3. Program CEEPUS 16](#_Toc122427904)

[2.4. Bilateralni program akademske mobilnosti 17](#_Toc122427905)

[2.5. Mreže i inicijative u okviru programa Erasmus+ – Europass/ Euroguidance/ eTwinning/ Eurydice 18](#_Toc122427906)

[2.6.Study in Croatia 23](#_Toc122427907)

[2.7. Program Obzor Europa 24](#_Toc122427908)

[2.8. EURAXESS 28](#_Toc122427909)

[2.9. Suradnja s drugim tijelima državne i javne uprave 30](#_Toc122427910)

[3. Organizacijske i razvojne aktivnosti 31](#_Toc122427911)

[3.1. Integriran sustav nadzora 31](#_Toc122427912)

[3.2. Upravljanje ljudskim potencijalima 32](#_Toc122427913)

[3.3. Komunikacijske aktivnosti 33](#_Toc122427914)

[3.4. Optimizacija služenja IT-sustavom 36](#_Toc122427915)

[3.5. Prijenos informacija 37](#_Toc122427916)

Prilozi:

1. Program rada programa Erasmus+ i Europske snage solidarnosti za 2023. za Europsku komisiju (*Erasmus+ and European Solidarity Corps Programmes National Agency Annual Work Programme for 2023*)

# 

# Predgovor

Agencija za mobilnost i programe Europske unije javna je ustanova koja svoje aktivnosti temelji na viziji i misiji, strateškim i pravnim dokumentima na europskoj i nacionalnoj razini te odredbama ugovora s Europskom komisijom.

Agencija za mobilnost i programe Europske unije u 2023. godini želi zadržati visokokvalitetan, profesionalan i korisnički usmjeren pristup poslovanju te, uz potporu Ministarstava znanosti i obrazovanja i Središnjeg državnog ureda za demografiju i mlade, otvorenu suradnju sa svim partnerima. U vezi s tim, izrađen je Plan rada Agencije za mobilnost i programe Europske unije za 2023. godinu radi određivanja aktivnosti te jasnih smjernica razvoja u skladu s potrebama društva i korisnika.

Plan rada Agencije za mobilnost i programe Europske unije za 2023. godinu komunikacijski je dokument za obuhvatno informiranje dionika, suradnika i šire javnosti o aktivnostima Agencije planiranima u 2023. godini te ujedno važan alat u osiguravanju kvalitetnog organizacijskog okvira za provedbu nacionalnih i europskih politika.

Plan rada Agencije za mobilnost i programe Europske unije za 2023. godinu usvojen je na 84. sjednici Upravnog vijeća Agencije održanoj 21. prosinca 2022.

Predsjednik Upravnog vijeća

Ivan Milanović-Litre

KLASA: 001-02/22-01/3

URBROJ: 562-22-1

Zagreb, 21. prosinca 2022.

# 1. Uvod

Agencija za mobilnost i programe Europske unije (u daljnjem tekstu: Agencija) javna je ustanova osnovana potkraj 2007. godine. Prema Zakonu o Agenciji za mobilnost i programe Europske unije (NN 121/17, u daljnjem tekstu: Zakon o Agenciji), prava i dužnosti osnivača Agencije obavlja Ministarstvo znanosti i obrazovanja.

Djelatnost Agencije utvrđena je člankom 5. Zakona o Agenciji, kojim je propisano da Agencija provodi i promiče programe Europske unije i druge međunarodne programe u području znanosti, obrazovanja, osposobljavanja, mladih i sporta.

Nadležna tijela državne uprave su Ministarstvo znanosti i obrazovanja (za područje znanosti, obrazovanja i osposobljavanja te sporta, s time da je za područje sporta dijelom zaduženo i Ministarstvo turizma i sporta) i Središnji državni ured za demografiju i mlade (za područje mladih). U provedbi programa Unije Agencija blisko surađuje sa stručnim službama Europske komisije i mnogobrojnim nacionalnim te europskim dionicima.

**VIZIJA**

Želimo da se što više korisnika iz Republike Hrvatske uključi u europski prostor obrazovanja, znanosti, mladih i sporta radi jačanja ljudskog i demokratskog potencijala, socijalne kohezije te konkurentnosti hrvatskog društva.

**MISIJA**

Agencija omogućava provedbu programa Europske unije u području znanosti, odgoja, obrazovanja i osposobljavanja te mladih i sporta u RH.

U Agenciji su zaposlena 102 radnika koji rade u području obrazovanja, mladih i znanosti te na poslovima promidžbe i informiranja programa EU-a, osiguranja kvalitete provedbe programa EU-a, financijske provedbe programa EU-a te općim, pravnim, računovodstvenim, informatičkim, poslovima nabave i drugim administrativnim poslovima provedbe programa EU-a i poslovanja Agencije. Prosječna dob radnika Agencije je 39 godina. Agencija je smještena u Frankopanskoj ulici 26 u Zagrebu.

Agencijom upravlja Upravno vijeće čija su prava i odgovornosti utvrđeni Zakonom o Agenciji, Statutom i drugim općim aktima Agencije. Informacije o sastavu Upravnog vijeća te dokumentacija o radu Upravnog vijeća dostupni su na mrežnim stranicama Agencije [www.ampeu.hr](http://www.ampeu.hr).

Poslovni i stručni voditelj Agencije je ravnatelj. Ravnateljica Antonija Gladović na to je mjesto imenovana 4. srpnja 2022. na temelju javnog natječaja na razdoblje od četiri godine.

Agencija u 2023. godini nastavlja uspješno i profesionalno provoditi novu generaciju programa EU-a u svojoj nadležnosti, uz naglasak na održavanju kvalitete financijske provedbe te potpornih aktivnosti pruženih korisnicima usluga Agencije.

Tijekom 2023. godine Agencija će svojim korisnicima i mogućim prijaviteljima osigurati sve potrebne edukacije za uspješnu prijavu na natječaje te dodatne obavijesti s većim naglaskom na strateške dokumente Europske unije radi prijeko potrebnog razumijevanja i povezivanja projekata i programa sa europskim strategijama.

Agencija će tijekom 2023. godine dio resursa usmjeriti na daljnju digitalizaciju poslovanja te započeti s digitalnim potpisivanjem ugovora o dodjeli bespovratnih sredstava za programe Erasmus+ i Europske snage solidarnosti. U 2023. godini Agencija će nastaviti s osnaživanjem potencijalnih prijavitelja i korisnika kada je riječ o pripremi i provedbi svih dostupnih projektnih formata, u sva tri krovna programa Agencije – programima Erasmus+, Europske snage solidarnosti i Obzor Europa.

Nastavit će se aktivnosti SALTO-resursnog centra za uključivanje i raznolikost, koje će u 2023. godini biti usmjerene na stvaranje mreže djelatnika nacionalnih agencija zaduženih za uključivanje i raznolikost i njihove treninge, istraživanje o preprekama i izazovima s kojima se susreću korisnici te prikupljanje i objavu materijala vezanih uz uključivanje i raznolikost.

Agencija od 2023. godine počinje s decentraliziranom provedbom aktivnosti Erasmus+ u području sporta te će razvoj ove aktivnosti i podrška zajednici praktičara u području sporta biti od iznimne važnosti.

# 2. Programske aktivnosti

# 2.1. Program Erasmus+

U 2023. godini nastavlja se provedba novog programa Erasmus+ koji obuhvaća razdoblje od 2021. do 2027. godine, u skladu s višegodišnjom financijskom perspektivom Europske unije. Budžet za Republiku Hrvatsku za 2023. godinu iznosi više od 37 milijuna eura, odnosno više od 285 milijuna kuna za područja obrazovanja, osposobljavanja, mladih i sporta.

Europska komisija je 23. studenoga 2022. objavila Poziv za podnošenje prijedloga za program Erasmus+ u 2023. godini. Poziv obuhvaća sljedeće aktivnosti:

* Ključna aktivnost 1 (KA1) – Mobilnost u svrhu učenja za pojedince
* Ključna aktivnost 2 (KA2) – Suradnja organizacija i institucija
* Ključna aktivnost 3 (KA3) – Podrška razvoju politike i suradnji
* Aktivnosti Jean Monnet.

**Ključna aktivnost 1**

|  |  |
| --- | --- |
| Mobilnost u svrhu učenja za pojedince u visokom obrazovanju – D | 23. veljače u 12.00 |
| Mobilnost u svrhu učenja za pojedince u strukovnom obrazovanju i osposobljavanju, odgoju i općem obrazovanju i obrazovanju odraslih – D | 23. veljače u 12.00 |
| Međunarodna mobilnost koja uključuje treće zemlje koje nisu pridružene Programu – D | 23. veljače u 12.00 |
| Mobilnost osoblja u području sporta – D | 23. veljače u 12.00 |
| Erasmus akreditacije u strukovnom obrazovanju i osposobljavanju, odgoju i općem obrazovanju i obrazovanju odraslih – D | 19. listopada u 12.00 |
| Erasmus akreditacije u području mladih – D | 19. listopada u 12.00 |
| Mobilnost u svrhu učenja za pojedince u području mladih – D | 23. veljače u 12.00 |
| Mobilnost u svrhu učenja za pojedince u području mladih – D | 4. listopada u 12.00 |
| Mobilnost u svrhu učenja za pojedince u području mladih – aktivnosti uključivanja DiscoverEU – D | 4. listopada u 12.00 |
| Virtualne razmjene za područje visokog obrazovanja i mladih – C | 26. travnja u 17.00 |

**Ključna aktivnost 2**

|  |  |
| --- | --- |
| Suradnička partnerstva u području obrazovanja, osposobljavanja i mladih, osim onih koja predlažu europske nevladine organizacije – D | 22. ožujka u 12.00 |
| Suradnička partnerstva u području obrazovanja, osim onih koja predlažu europske nevladine organizacije – D | 4. listopada u 12.00 |
| Suradnička partnerstva u području obrazovanja, osposobljavanja i mladih koja predlažu europske nevladine organizacije – C | 22. ožujka u 17.00 |
| Suradnička partnerstva u području sporta – C | 22. ožujka u 17.00 |
| Mala partnerstva u području obrazovanja, osposobljavanja i mladih – D | 22. ožujka u 12.00 |
| Mala partnerstva u području obrazovanja, osposobljavanja i mladih – D | 4. listopada u 12.00 |
| Mala partnerstva u području sporta – C | 22. ožujka u 17.00 |
| Centri strukovne izvrsnosti – C | 8. lipnja u 17.00 |
| Akademije za stručno usavršavanje učitelja u okviru programa Erasmus+ – C | 7. rujna u 17.00 |
| Aktivnosti Erasmus Mundus – C | 16. veljače u 17.00 |
| Savezi za inovacije – C | 3. svibnja u 17.00 |
| Projekti usmjereni na budućnost – C | 15. ožujka u 17.00 |
| Jačanje kapaciteta u visokom obrazovanju – C | 16. veljače u 17.00 |
| Jačanje kapaciteta u strukovnom obrazovanju i osposobljavanju – C | 28. veljače u 17.00 |
| Jačanje kapaciteta u području mladih – C | 8. ožujka u 17.00 |
| Jačanje kapaciteta u području sporta – C | 22. ožujka u 17.00 |
| Neprofitna sportska događanja – C | 22. ožujka u 17.00 |

**Ključna aktivnost 3**

|  |  |
| --- | --- |
| Mladi Europe zajedno – C | 9. ožujka u 17.00 |

**Aktivnosti Jean Monnet**

|  |  |
| --- | --- |
| Aktivnosti i mreže programa Jean Monnet – C | 14. veljače u 17.00 |

Za decentralizirane aktivnosti (D) Agencija provodi cjelokupan postupak zaprimanja i obrade prijava te potpisivanja ugovora o dodjeli sredstava, a kad je riječ o centraliziranim aktivnostima (C), Agencija osigurava uslugu informiranja i savjetovanja u postupku prijave jer se prijave podnose izravno Komisiji putem Izvršne agencije.

Osiguravanje pretpostavaka za uspješnu provedbu programa Erasmus+ tijekom 2023. godine podrazumijeva mnogobrojne aktivnosti koje su završene ili su u tijeku:

* pripremu godišnjeg izvješća za 2022. godinu (izvješće se Komisiji dostavlja do 15. veljače 2023. nakon čega slijedi provedba vanjske revizije te slanje revizijskog izvješća u Komisiju do 15. ožujka, a odobrenje Komisije za godišnje izvješće za 2022. godinu očekuje se do lipnja 2023.)
* pripremu radnog programa za 2023. godinu (radni program predan je Europskoj komisiji 13. listopada 2022. Komisija će odobriti radni program početkom travnja 2023., nakon čega slijedi potpisivanje Ugovora između Agencije i Komisije za 2023. te prijenos financijskih sredstava)
* pripremu novog Akcijskog plana za uključivanje i raznolikost za razdoblje 2023. – 2025. (novi akcijski plan bit će pripremljen do siječnja 2023. godine nakon čega će započeti implementacija postavljenih mjera i aktivnosti)
* ažuriranje programskih procedura sukladno mogućim promjenama programskih pravila i poslovnih praksi u 2023. godini
* neprekidno osposobljavanje i usavršavanje radnika za programska, financijska, upravljačko-organizacijska, promidžbena i IT-pitanja koja nameće provedba programa Erasmus+ (uhodane interne radne skupine za nove IT-alate, procedure rada, strategiju informiranja te programske aktivnosti)
* suradnju u ažuriranju i prijevodu opsežne programske dokumentacije programa Erasmus+ za godišnji natječaj (tijekom četvrtog kvartala tekuće godine za sljedeću godinu)
* stalno sudjelovanje u tematskim radnim skupinama na europskoj razini za pojedina funkcionalna i organizacijska provedbena pitanja
* ažuriranje postojećih i izrada novih informativnih i promidžbenih materijala
* organizaciju brojnih aktivnosti informiranja, savjetovanja i edukacije potencijalnih prijavitelja za pripremu projektnih prijedloga, kao i korisnika za provedbu odobrenih projekata.

Kako bi se pratila uspješnost i napredak u ostvarenju ciljeva Programa na europskoj razini, postavljeni su operativni ciljevi za nacionalne agencije koji omogućavaju praćenje na standardiziran način. Operativni ciljevi Agencije odgovaraju posebnim ciljevima programa Erasmus+ te su u skladu sa zakonodavnim osnovama Programa. Ostvarenje ciljeva pratit će se prema indikatorima koji odražavaju ciljeve Programa.

Plan aktivnosti za 2023. godinu uključuje programe Erasmus+, Europske snage solidarnosti (ESS), mrežu Eurodesk u području mladih, SALTO-resursni centar za uključivanje i raznolikost te aktivnosti Radne skupine za strukovno obrazovanje.

Aktivnosti Agencije u 2023. godini usredotočit će se ponajprije na informiranje i educiranje javnosti o dostupnim aktivnostima i horizontalnim prioritetima Programa, popularizaciju mobilnosti (posebice u području obrazovanja odraslih koje bilježi pad broja prijava kada je riječ o aktivnostima mobilnosti), diseminaciju primjera dobre prakse te na intenzivnu podršku i praćenje projekata na temelju nadzornih posjeta, tematskih savjetovanja i *desk monitoringa*. Niz promotivnih i edukativnih aktivnosti usmjerit će se na sastanke s korisnicima i osnaživanje njihovih kapaciteta te na obilježavanje 10 godina članstva u Europskoj uniji i pet godina provedbe programa Europske snage solidarnosti.

Također, tijekom 2023. godine Agencija će se usmjeriti na doradu obrazaca i procedura, u djelu primarnih kontrola korisnika (u skladu s novim uputama Europske komisije).

Planirane aktivnosti u 2023. godini uključuju:

* kampanju informiranja i savjetovanja prijašnjih, ali i novih korisničkih skupina, uključujući i promociju programa
* nastavak rada vanjskih stručnjaka – ambasadora Erasmus+ za uključivanje i raznolikost
* nastavak rada vanjskih stručnjaka – ambasadora Erasmus+ u području obrazovanja i osposobljavanja
* osposobljavanje vanjskih ocjenjivača, akreditatora, ambasadora i trenera
* ugovaranje projekata s korisnicima u okviru Poziva za dostavu projektnih prijedloga za 2023. godinu
* isplate financijskih potpora
* održavanje početnih (*kick-off*), nadzornih i tematskih sastanaka s korisnicima radi podizanja kvalitete provedbe projekata
* analizu završnih izvješća projekata odobrenih 2019., 2020., 2021. i 2022. godine i time zaključivanje dijela projekata
* posjete korisničkim organizacijama radi provjera na licu mjesta (*on-the-spot checks*)
* posjete korisničkim organizacijama radi praćenja projekata (*monitoring visits*)
* posjete višegodišnjim korisničkim organizacijama radi opsežne provjere internog sustava provedbe programa Erasmus+ (*systems' checks*)
* identifikaciju primjera dobre prakse i njihova diseminacija ciljnim skupinama
* praćenje rezultata Programa u analizi izvješća sudionika mobilnosti (tzv. *Participant Reports*).

**Aktivnosti osposobljavanja i suradnje (TCA)** mehanizam je nacionalnih agencija (NA) koji omogućava poboljšanje kvalitete i učinka programa Erasmus+ s pomoću osposobljavanja i aktivnosti umrežavanja u područjima obrazovanja i osposobljavanja te u području mladih. Aktivnosti osposobljavanja i suradnje odvijaju se u obliku osposobljavanja (treninzi), kontaktnih i tematskih seminara, studijskih posjeta, konferencija, radionica i aktivnosti za jačanje i razvoj partnerstava.

Navedene aktivnosti omogućavaju stvaranje i širenje mreže kontakata i suradnje s drugim organizacijama te diseminaciju projektnih rezultata na nacionalnoj i europskoj razini. Nacionalna agencija može biti organizator aktivnosti ili partner (može sudjelovati u su-organizaciji ili samo kao pošiljatelj prema aktivnosti koju organizira druga nacionalna agencija).

U novom programu aktivnosti osposobljavanja i suradnje dobivaju jaču stratešku važnost u odnosu na protekle godine te se naglašava snažniji utjecaj svih nacionalnih agencija pri njihovu planiranju, bilo da je riječ o slanju sudionika ili pak organizaciji i suorganizaciji aktivnosti. U tom smislu, osmišljene su dugoročne aktivnosti transnacionalne suradnje (LTA).

U svim područjima obrazovanja i osposobljavanja, aktivnosti transnacionalne suradnje usmjerene su na nove prioritete Programa: digitalizaciju, uključenost i raznolikost te zelene prakse (okoliš i klimatska akcija). U području strukovnog obrazovanja, dvije planirane aktivnosti usmjerene su na teme akreditacije i učinka Programa. U području odgoja i općeg obrazovanja, ciljevi su usmjereni podjednako na nove i iskusne korisnike u Programu. Posebna pažnja pridodaje se planiranju aktivnosti usmjerenih na lokalne i regionalne vlasti s ulogom u obrazovanju kako bi se potaknuo njihov profesionalni razvoj i umrežavanje. Kako bismo pripremili korisnike na novine u Programu, u području visokog obrazovanja planirat će se aktivnosti povezane s temom mobilnosti između programskih i partnerskih zemalja (ICM). Područje obrazovanja odraslih usredotočit će se na poticanje sudjelovanja u Programu malih i nedovoljno zastupljenih organizacija, kao i na aktivnosti koje podržavaju provedbu visokokvalitetnih projekata, posebno u Ključnoj aktivnosti 1. Posebna pažnja posvetit će se temama akreditacije u okviru Ključne aktivnosti 1, upravljanju provedbom projekta u okviru Ključne aktivnosti 2 te razvoju ključnih kompetencija.

Agencija će organizirati dugoročnu aktivnost transnacionalne suradnje (LTA) s ciljem povećanja kapaciteta korisnika Erasmus+ na temu uključivosti i raznolikosti, a u skladu s jednim od najvažnijih prioriteta programa Erasmus+. Ciljane skupine su korisnici iz svih odgojno-obrazovnih područja koji već imaju određeno iskustvo u programu Erasmus+.

Planira se organizacija jednog središnjeg događaja, tematskog seminara s panel-raspravama, prezentacijama stručnjaka, edukacijama i radnim skupinama za različite ciljne skupine, najmanje jedanput na godinu do 2027. godine.

Od 2023. godine ovo događanje bit će nadopunjeno dodatnim aktivnostima kao što su studijski posjeti, seminari umrežavanja i e-platforma *Howspace*. Agencija će navedenu aktivnost organizirati zajedno s finskom, talijanskom, rumunjskom, austrijskom, estonskom i malteškom nacionalnom agencijom.

U sektoru mladih u okviru Aktivnosti osposobljavanja i suradnje planirane su četiri aktivnosti u organizaciji Agencije na kojima će sudjelovati okvirno 190 osoba iz Hrvatske i EU-a. Navedeno uključuje nacionalni trening „*Povećanje kvalitete u radu s mladima“,* kojim se želi upoznati sudionike s aktivnosti 'Mobilnost osoba koje rade s mladima' te ih osnažiti za prijavu projekata u budućnosti. Od transnacionalnih aktivnosti planira se treće izdanje treninga „*Do IT in Youth Work*“, kojem je glavni cilj educirati osobe koje rade s mladima o tehnikama i alatima potrebnim za razvoj digitalnih kompetencija mladih osoba. U okviru potpore dugoročnom educiranju vanjskih suradnika trenera koje provodi SALTO resursni centar Agencija planira održati praktični trening namijenjen polaznicima dugoročne edukacije naziva *„Training Practice Projects (TPP)“*, koji će biti namijenjen osnaživanju organizacija koje posjeduju akreditaciju Erasmus+ u području mladih. Potkraj 2023. godine Agencija planira održati transnacionalnu konferenciju u okviru strateškog partnerstva European Youth Work Agenda (EYWA), kojem se pridružila 2021. godine. Konferencija pod nazivom *„European Thematic Event*“ fokusirat će se na specifičan prioritet EYWA *'prepoznavanje rada s mladima'* i tijekom konferencije će svi predstavnici zajednice praktičara iz područja mladih imati priliku predstaviti strategije i prakse u radu s mladim iz različitih zemalja. U organizaciji europskih nacionalnih agencija i SALTO-resursnih centara za mlade planirano je 50-ak aktivnosti u kojima se očekuje virtualno i fizičko sudjelovanje oko 100 hrvatskih sudionika.

Agencija će nastaviti s aktivnostima vezanima uz strateško partnerstvo pod nazivom *Europe Goes Local (EGL)* projektom koji okuplja ukupno 26 nacionalnih agencija te šest vanjskih partnera s ciljem kvalitativnog razvoja rada s mladima na lokalnoj razini. U 2023. godini Agencija će finalizirati provedbu trećeg ciklusa aktivnosti na nacionalnoj razini koji podrazumijeva osposobljavanje 16 gradova (prethodno odabranih na javnom pozivu) te proces pružanja podrške kod pripreme i realizacije individualnih planova za razvoj poticajnog okruženja za mlade. Nakon završene konferencije trećeg ciklusa raspisat će se poziv za četvrti ciklus.

Agencija je također jedan od partnera drugog izdanja međunarodnog višemodularnog osposobljavanja na temu zagovaranja rada s mladima pod nazivom „*Lobbying for Youth Work*“. Taj se projekt realizira u partnerstvu s njemačkom, belgijskom, latvijskom i francuskom nacionalnom agencijom, a tijekom 2023. godine u planu je održavanje (u zemljama partnerskih NA) posljednjeg od tri modula treninga za predstavnike JLS-a i organizacija mladih i za mlade te individualni rad sa sudionicima i podrška nacionalnog mentora u pripremi i izvedbi akcijskih planova koji će biti dio osobnog zagovaračkog projekta svakog sudionika. Agencija planira nastaviti uspješnu suradnju s Udrugom gradova, koja pridonosi prepoznavanju EGL-a među ključnim dionicima projekta kroz certificiranje Gradova za mlade.

Agencija će također nastaviti s aktivnostima vezanim uz istraživačku mrežu RAY (*Research based analysis and Monitoring of European Youth Programmes*) financijskim doprinosom razvoju i provedbi istraživanja, prikupljanjem nacionalnih podataka i diseminacijom nalaza na nacionalnoj razini. Mreža RAY provodi istraživanja o radu s mladima i mobilnosti u svrhu učenja mladih, promiče dijalog između istraživanja, politike i prakse te pridonosi razvoju politika za mlade na europskoj razini. Agencija sudjeluje u trima istraživanjima mreže RAY, od kojih su dva usmjerena na program Erasmus+: RAY MON – *Research-based analysis and monitoring of Erasmus+: Youth in Action* i RAY STRAT – *Research project on participation and citizenship education and learning in European Youth Programmes* (RAY STRAT usmjeren je i na Erasmus+ i na Europske snage solidarnosti).

### 2.1.1. Radna skupina za strukovno obrazovanje

Iako je ECVET (Europski kreditni sustav u strukovnom obrazovanju i osposobljavanju) kao europski alat za priznavanje i potvrđivanje ishoda učenja uvelike pridonio razvoju kvalitetnijeg iskustva u području mobilnosti, taj bodovni koncept na europskoj razini nije u potpunosti zaživio te je Vijeće Europske unije donijelo odluku o stavljanju izvan snage Preporuke o ECVET-u iz 2009. godine. Unatoč tome, ključna načela ECVET-a (upotreba i dokumentiranje jedinica ishoda učenja, alati, fleksibilnost i dr.) uvrštena su u novi Prijedlog preporuke Vijeća o strukovnom obrazovanju i osposobljavanju za održivu konkurentnost, socijalnu pravednost i otpornost, čiji je cilj pojednostavljenje europskih politika u području strukovnog obrazovanja i osposobljavanja. U skladu s tim, nekadašnja Radna skupina stručnjaka za ECVET nastavila je s radom i u novom programskom razdoblju pod nazivom Radna skupina za strukovno obrazovanje, a Agencija je nastavila s pružanjem administrativne, tehničke i programske podrške skupini.

U sastavu Radne skupine bit će članovi s iskustvom u radu s temama poput alata za međunarodnu mobilnost, osiguranja kvalitete, priznavanja i potvrđivanja ishoda učenja, praćenja učenika i naukovanja, a Agencija će kao nacionalno koordinacijsko tijelo i dalje pripremati proračun i plan aktivnosti te o realizaciji i provedbi podnositi izvješće Europskoj komisiji. Primarne aktivnosti skupine obuhvaćat će radionice, konferencije, prezentacije i kampanje, uz tijesnu suradnju s donositeljima odluka i drugim relevantnim dionicima u području strukovnog obrazovanja i osposobljavanja. U planu je održavanje radionica koje će se baviti ishodima učenja u svim fazama projektnih aktivnosti, osiguravanjem kvalitete, internacionalizacijom ustanova te diseminacijom i učinkom. Aktivnosti skupine tijesno će se vezati uz događanja u organizaciji agencijskog Odjela za strukovno obrazovanje i osposobljavanje (radionice za pisanje projektnih prijedloga, uvodni sastanci, promotivne aktivnosti i sl.).

Sve relevantne informacije o djelokrugu aktivnosti skupine bit će objavljene na mrežnoj stranici Agencije ([www.ampeu.hr](http://www.ampeu.hr)). Članovi skupine sudjelovat će i na europskim događanjima koja okupljaju relevantne dionike iz područja strukovnog obrazovanja i osposobljavanja (aktivnosti u organizaciji Europske komisije i drugih krovnih tijela, aktivnosti osposobljavanja i suradnje sl.).

Godišnji plan rada za projekt Radne skupine za strukovno obrazovanje sastavni je dio plana rada za Erasmus+.

### 2.1.2. SALTO-centar

U travnju 2022. godine Europska je komisija imenovala Agenciju SALTO-resursnim centrom za uključivanje i raznolikost u području obrazovanja i osposobljavanja. Osnovna djelatnost SALTO-centra je pružanje podrške nacionalnim agencijama koje provode program Erasmus+ u području obrazovanja i osposobljavanja na temu uključivanja i raznolikosti. Nizom mjera i aktivnosti SALTO-centar osigurava kvalitetu i podršku u provedbi programa, odnosno radi na omogućavanju i lakšem pristupu programu za široki spektar organizacija i osoba s manje mogućnosti. Centar dodatno pridonosi uklanjanju prepreka s kojima se sudionici suočavaju pri sudjelovanju u programu. Rad SALTO-centra temelji se na dva cilja od kojih se prvi odnosi na izgradnju strateških aktivnosti i partnerstava te davanje podrške i provođenje istraživanja u području uključivanja i raznolikosti. Drugi cilj je vezan uz izgradnju učinkovitih partnerstava između Europske komisije, nacionalnih agencija i svih drugih relevantnih dionika kako bi se smanjio jaz između politike i prakse te kreatorima programa pružile konkretne smjernice i prijedlozi za unapređenjem programa. Kako bi se postigli navedeni ciljevi, SALTO-centar će provoditi istraživanja i analize, raditi na olakšavanju procesa komunikacije i razmjene prakse između nacionalnih agencija te pružati smjernice i organizirati brojne radionice i treninge.

U planu je i nastavak aktivnosti jačanja kapaciteta nacionalnih agencija u implementaciji prioriteta uključivanja i raznolikosti te jačanja dosega prema osobama s manje mogućnosti. Osim toga, dodatno će se raditi na umrežavanju nacionalnih agencija (ponajprije službenika za uključivanje) u području obrazovanja i osposobljavanja.

Planirane aktivnosti uključuju:

* organizaciju sastanaka s ciljem educiranja službenika za uključivanje i raznolikost na temu uključivanja
* pružanje podrške vanjskim ocjenjivačima s ciljem boljeg razumijevanja koncepta uključivanja kao evaluacijskog kriterija
* nastavak aktivnosti mentoriranja nacionalnih agencija u procesu ažuriranja strategija za uključivanje i raznolikost
* izdavanje publikacija o standardima uključivanja
* informativno-promotivne aktivnosti putem društvenih mreža i mrežne stranice
* izradu društvenih mreža i newslettera s ciljem širenja informacija o rada Centra i primjera dobre prakse.

SALTO-centar će također nastaviti s aktivnostima usmjerenima na uspostavu sinergije s drugim dionicima u području obrazovanja te na umrežavanje s drugim SALTO-centrima.

### 2.1.3. Eurodesk

Eurodesk je besplatni info-servis Europske komisije kojemu je svrha pružiti mladima i svima koji rade s mladima kvalitetne informacije o europskim programima i politikama za mlade s ciljem promicanja mobilnosti radi učenja i usavršavanja. Europsku Eurodeskovu mrežu čini 39 nacionalnih centara iz 37 europskih zemalja i više od 2160 lokalnih i regionalnih partnera – multiplikatora. Eurodesk djeluje kao potporna struktura programa Erasmus+ i Europske snage solidarnosti.

Nacionalnu mrežu Eurodesk u Hrvatskoj čini centar Eurodesk pri Agenciji te 15 multiplikatora (info centri i klubovi za mlade te udruge koje rade izravno s mladima). Suradnja uključuje organizaciju fizičkih i virtualnih informativnih događanja za mlade te promidžbu programa Erasmus+, Europske snage solidarnosti, inicijative DiscoverEU i širenje obavijesti vezanih uz mlade. Nacionalna Eurodesk-koordinatorica, djelatnica Agencije, predsjednica je europske Eurodesk-mreže. Za sve multiplikatore se tijekom godine organiziraju dva nacionalna sastanka te jedan nacionalni trening prema Eurodeskovim modulima osposobljavanja. Ujedno, u skladu s kvotama za Hrvatsku, bit će ponuđena i mogućnost sudjelovanja na Međunarodnom seminaru za multiplikatore, a nastavit će se služiti i međunarodnim sustavom vrednovanja i promicanja multiplikatora Eurodesk Awards.

Najvažnije aktivnosti u 2023. godini bit će povezane s promocijom programa Erasmus+ i Europske snage solidarnosti provedbom europske Eurodeskove kampanje *Time to Move* tijekom cijelog listopada. Uz to, multiplikatori će tijekom kampanja organizirati lokalne aktivnosti radi informiranja mladih o mogućnostima za međunarodnu mobilnost te će organizirati aktivnosti radi podizanja vidljivosti multiplikatora kao izvora informacija i potpore mladima.

Eurodesk Hrvatska će, zajedno s multiplikatorima, pridonositi sadržaju Europskog portala za mlade, glavnog alata Europske komisije za informiranje mladih o njihovim mogućnostima i politikama za mlade. Također će pridonijeti razvoju i promicanju ostalih platformi za mlade, poput platforme DiscoverEU, portala Europskih snaga solidarnosti, mrežnih stranica eurodesk.eu i *Time to Move*. Eurodesk Hrvatska u 2023. godini će objaviti dvije publikacije, producirati jedan promotivni materijal te nastaviti redovito informirati mlade i organizacije za mlade putem društvenih mreža i informativnih događanja. U 2023. godini planiran je nastavak suradnje s drugim mrežama i inicijativama (EDIC, Euroguidance, ERYICA, EURES, Youthpass, EYCA, ESN, Europass).

Eurodesk će također nastaviti promicati proces i rezultate Dijaloga EU-a s mladima.

Godišnji plan rada za Eurodesk sastavni je dio plana rada za Erasmus+.

### 2.1.4. Europska oznaka jezika (ELL)

Glavna aktivnost ove inicijative na nacionalnoj razini je provedba natječaja za dodjelu Europske oznake jezika i promocija ELL-a. Agencija dodjelu Europske oznake jezika organizira svake godine. Riječ je o nagradi kojom se ističu europski prioriteti u području višejezičnosti i učenja te podučavanja jezika dodjelom priznanja najinovativnijim jezičnim i obrazovnim projektima. Posebni su ciljevi Europske jezične oznake promicanje izvrsnosti u poučavanju stranih jezika, pomoć u podizanju standarda poučavanja jezika diljem Europe te podizanje svijesti o europskoj suradnji u području poučavanja i učenja jezika u svim obrazovnim sektorima. Inicijativu koordinira Europska komisija, ali priznanje dodjeljuje država članica. Nagrađeni projekti dobivaju priznanje s potpisom ministra zaduženog za obrazovanje države članice i povjerenika Europske komisije zaduženog za višejezičnost.

Europska oznaka jezika dodijelit će se projektima iz svih područja obrazovanja i osposobljavanja programa Erasmus+ kojima se podupire barem jedan od sljedećih europskih **tematskih prioriteta** navedenih u nastavku:

* poboljšanje učenja jezika s pomoću informacijske i komunikacijske tehnologije (IKT) i digitalnih medija
* učenje jezika i promicanje pravednosti, socijalne kohezije i aktivnoga građanstva
* profesionalni razvoj nastavnika jezika.

Od 2021. godine, u novom programskom razdoblju Erasmusa+, Europska oznaka jezika dodjeljuje se finaliziranim projektima programa Erasmus+ na temelju uputa Europske komisije, odnosno organizacijama koje su provele projekte mobilnosti Erasmus+ (Ključna aktivnost 1) ili projekte partnerstava (Ključna aktivnost 2) s izvrsnim rezultatima u području učenja i poučavanja jezika, a u područjima odgoja i općeg obrazovanja, strukovnog obrazovanja i osposobljavanja, obrazovanja odraslih i visokog obrazovanja.

U 2023. godini u uži odabir na razini Agencije izabiru se kvalitetni projekti Erasmus+ završeni 2022. godine na temelju rezultata analize njihovih završnih izvješća koju provode neovisni vanjski stručnjaci te će se provesti ocjena kvalitete projekata u užem odabiru. Korisnici će prilikom podnošenja svojih završnih izvješća u sustav Europske komisije imati mogućnost prijave za dodjelu Europske oznake jezika.

# 2.2. Program Europske snage solidarnosti (ESS)

U 2023. godini nastavlja se provedba novog programa Europske snage solidarnosti koji obuhvaća razdoblje od 2021. do 2027. godine, u skladu s višegodišnjom financijskom perspektivom Europske unije. Financijska sredstva namijenjena za Republiku Hrvatsku za 2023. godinu iznose više od 1,8 milijuna EUR, odnosno gotovo 14 milijuna kuna.

Poziv za podnošenje prijedloga za program Europske snage solidarnosti u 2023. godini objavljen je 24. studenoga 2022. Godišnji plan rada Europske komisije za program Europske snage solidarnosti za 2023. godinu obuhvaća sljedeće aktivnosti:

* volonterski projekti
* volonterski timovi u područjima visokog prioriteta
* volontiranje u području humanitarne pomoći
* projekti solidarnosti
* oznaka kvalitete.

|  |  |
| --- | --- |
| Volonterski projekti – D | 23. veljače u 12.00 |
| Volonterski timovi u područjima visokog prioriteta – C | 8. veljače u 17.00 |
| Volontiranje u području humanitarne pomoći – C | 3. svibnja u 17.00 |
| Projekti solidarnosti – D | 23. veljače u 12.00  4. listopada u 12.00 |
| Oznaka kvalitete – D | otvoreni poziv |

Za decentralizirane aktivnosti (D) Agencija provodi cjelokupan postupak zaprimanja i obrade prijava te potpisivanja ugovora o dodjeli sredstava, a kad je riječ o centraliziranim aktivnostima (C), Agencija osigurava uslugu informiranja i savjetovanja u postupku prijave jer se prijave podnose izravno Komisiji putem Izvršne agencije.

Osiguravanje pretpostavaka za uspješnu provedbu programa Europske snage solidarnosti tijekom 2023. godine podrazumijeva mnogobrojne aktivnosti koje su završene ili su u tijeku:

* pripremu godišnjeg izvješća za 2022. godinu (izvješće se Komisiji dostavlja do 15. veljače 2023. nakon čega slijedi provedba vanjske revizije te slanje revizijskog izvješća u Komisiju do 15. ožujka, a odobrenje Komisije za godišnje izvješće za 2022. godinu očekuje se do lipnja 2023.)
* pripremu radnog programa za 2023. godinu (radni program predan je Europskoj komisiji 13. listopada 2022. Komisija će odobriti radni program početkom travnja 2023., nakon čega slijedi potpisivanje Ugovora između Agencije i Komisije za 2023. te prijenos financijskih sredstava)
* pripremu novog Akcijskog plana za uključivanje i raznolikost za razdoblje 2023. -2025. (novi akcijski plan bit će pripremljen do siječnja 2023. godine nakon čega će započeti implementacija postavljenih mjera i aktivnosti)
* ažuriranje programskih procedura sukladno mogućim promjenama programskih pravila i poslovnih praksi u 2023. godini
* neprekidno osposobljavanje i usavršavanje radnika za programska, financijska, upravljačko-organizacijska, promidžbena i IT-pitanja koja nameće provedba programa Europske snage solidarnosti (uhodane interne radne skupine za nove IT-alate, procedure rada, strategiju informiranja te programske aktivnosti)
* suradnju u ažuriranju i prijevodu opsežne programske i ugovorne dokumentacije za Europske snage solidarnosti za godišnji natječaj (tijekom četvrtog kvartala tekuće godine za sljedeću godinu)
* stalno sudjelovanje u tematskim radnim skupinama na europskoj razini za pojedina funkcionalna i organizacijska provedbena pitanja
* ažuriranje postojećih i izrada novih informativnih i promidžbenih materijala
* organizaciju brojnih aktivnosti informiranja, savjetovanja i edukacije potencijalnih prijavitelja za pripremu projektnih prijedloga, kao i korisnika za provedbu odobrenih projekata
* provedbu ciklusa osposobljavanja organizacija s oznakom kvalitete
* provedbu ciklusa osposobljavanja volontera (treninzi nakon dolaska, treninzi tijekom službe i godišnja događanja za sudionike i organizacije u dugoročnim projektima, okvirno 15 događanja u 2023. godini).

Kako bi se pratila uspješnost i napredak u ostvarenju ciljeva Programa na europskoj razini, postavljeni su operativni ciljevi za nacionalne agencije koji omogućavaju praćenje na standardiziran način. Operativni ciljevi Agencije odgovaraju posebnim ciljevima programa Europske snage solidarnosti te su u skladu sa zakonodavnim osnovama programa. Ostvarenje ciljeva pratit će se prema indikatorima koji odražavaju ciljeve Programa.

Aktivnosti Agencije u 2023. godini usredotočit će se ponajprije na informiranje i educiranje javnosti o dostupnim aktivnostima i horizontalnim prioritetima programa, popularizaciju mobilnosti i solidarnih aktivnosti, diseminaciju primjera dobre prakse te na intenzivnu podršku i praćenje projekata na temelju nadzornih posjeta, tematskih savjetovanja i *desk monitoringa*. Niz promotivnih i edukativnih aktivnosti usmjerit će se na sastanke s korisnicima i osnaživanje njihovih kapaciteta te na obilježavanje 10 godina članstva u Europskoj uniji i pet godina provedbe programa Europske snage solidarnosti.

Također, tijekom 2023. godine Agencija će se usmjeriti na doradu obrazaca i procedura, u djelu primarnih kontrola korisnika (u skladu s novim uputama Europske komisije).

Planirane aktivnosti u 2023. godini uključuju sljedeće:

* kampanju informiranja i savjetovanja prijašnjih, ali i novih korisničkih skupina, uključujući i promociju novog programa
* nastavak rada vanjskih stručnjaka – ESS-ambasadora za uključivanje i raznolikost
* osposobljavanje vanjskih ocjenjivača, akreditatora, ambasadora i trenera
* ugovaranje projekata s korisnicima u okviru Poziva za dostavu projektnih prijedloga za 2023. godinu
* isplate financijskih potpora
* održavanje početnih (*kick-off*), nadzornih i tematskih sastanaka s korisnicima radi podizanja kvalitete provedbe projekata
* analizu završnih izvješća projekata odobrenih 2019., 2020., 2021. i 2022. godine i time zaključivanje dijela projekata
* posjete korisničkim organizacijama radi provjera na licu mjesta (*on-the-spot checks*)
* posjete korisničkim organizacijama radi praćenja projekata (*monitoring visits*)
* posjete višegodišnjim korisničkim organizacijama radi opsežne provjere internog sustava provedbe programa ESS (*systems' checks*)
* identifikaciju primjera dobre prakse i njihova diseminacija ciljnim skupinama
* praćenje rezultata Programa u analizi izvješća sudionika mobilnosti (tzv. *Participant Reports*).

Aktivnosti umrežavanja (*Networking activities – NET*) mehanizam su nacionalnih agencija (NA) koji omogućava poboljšanje kvalitete i učinka programa Europske snage solidarnosti. Aktivnosti umrežavanja odvijaju se u obliku osposobljavanja (treninzi), kontaktnih i tematskih seminara, studijskih posjeta, konferencija, radionica i aktivnosti za jačanje i razvoj partnerstava. Te aktivnosti omogućavaju stvaranje i širenje mreže kontakata i suradnje s drugim organizacijama te diseminaciju projektnih rezultata na europskoj razini. Nacionalna agencija može biti domaćin aktivnosti ili pošiljateljica prema aktivnosti. Prema radnom programu za 2023. godinu, planirano je 20 aktivnosti u kojima je Agencija pošiljateljica, kao i pet aktivnosti u kojima je Agencija domaćin aktivnosti.

Međunarodne aktivnosti u kojoj će Agencija biti domaćin su 1) *How to – mentoring in ESC*, usmjerena na jačanje kapaciteta mentora koji sudjeluju u programu ESS i podizanje kvalitete mentorske podrške sudionicima projekata, te 2) *Team volunteering as a tool to support inclusion*, usmjerena na jačanje aspekta uključivanja, razmjenu praksi i izgradnju partnerstva.

Nacionalne aktivnosti u kojima će Agencija biti domaćin su: 1) *ESC Quality Booster* – usmjerena na jačanje kapaciteta organizacija koje su početnici u Programu za provedbu kvalitetnih projekata, 2) *Mental health and volunteering management* – usmjerena na brigu o mentalnom zdravlju u kontekstu provedbe volonterskih projekata i osnaživanje organizacija za vođenje volontera i volonterskih aktivnosti te 3) godišnji sastanak trenera u svrhu razmjene iskustava, razvoja kapaciteta i umrežavanja.

Agencija će također nastaviti s aktivnostima vezanima uz istraživačku mrežu RAY (*Research based analysis and Monitoring of European Youth Programmes*) financijskim doprinosom razvoju i provedbi istraživanja, prikupljanjem nacionalnih podataka i diseminacijom nalaza na nacionalnoj razini. RAY-mreža provodi istraživanja o radu s mladima i mobilnosti u svrhu učenja mladih, promiče dijalog između istraživanja, politike i prakse te pridonosi razvoju politika za mlade na europskoj razini. Agencija sudjeluje u trima istraživanjima mreže RAY, od kojih su dva usmjerena na program Europske snage solidarnosti: RAY SOC – *Research-based analysis and monitoring of the European Solidarity Corps* i RAY STRAT – *Research project on participation and citizenship education and learning in European Youth Programmes* (RAY STRAT usmjeren je i na Erasmus+ i na Europske snage solidarnosti).

# 2.3. Program CEEPUS

Programom CEEPUS (*Central European Exchange Programme for University Studies* – Srednjoeuropski program razmjene za sveučilišne studije) omogućava se financiranje dolaznih i odlaznih mobilnosti studenata svih razina te nastavnog osoblja u 16 država članica programa (države srednje i istočne Europe). Okosnica Programa su CEEPUS-mreže, partnerstva visokih učilišta iz najmanje triju zemalja članica, kroz koje se odvija glavnina mobilnosti. U Programu mogu sudjelovati i kandidati s visokih učilišta koji nisu dio CEEPUS-mreže, na zasebnom natječaju za mobilnosti izvan CEEPUS-mreža. Od 2012. godine provedba programa CEEPUS u nadležnosti je Agencije u sklopu koje djeluje Nacionalni ured za CEEPUS u Hrvatskoj.

Unaprjeđenje provedbe u proteklim je godinama najvećim dijelom bilo usmjereno na povećanje broja korisnika te povećanje broja CEEPUS-mreža s hrvatskom ustanovom nositeljicom. Agencija je uvela niz novih procedura koje su korisnicima olakšale sudjelovanje u programu te optimizirale operativnu provedbu programa. Također, u suradnji s Ministarstvom znanosti i obrazovanja (u daljnjem tekstu: Ministarstvo) u završnoj je fazi priprema Ugovora o programu CEEPUS IV, koji će biti potpisan na svečanoj ceremoniji u Varšavi 2023. godine. U 2023. godini provedba programa nastavit će se uobičajenom dinamikom, kroz provedbu pet natječaja te popratne informativne aktivnosti i radionice za podršku korisnicima.

Tijekom 2023. godine aktivnosti Nacionalnog ureda za CEEPUS bit će usmjerene na sljedeće:

* informiranje potencijalnih korisnika o mogućnostima koje nudi CEEPUS na događanjima poput info dana i radionica s ciljem daljnjeg uvećanja baze ustanova korisnica i krajnjih korisnika te njihovog kvalitetnog upoznavanja s učinkovitim načinima korištenja programa
* poticanje CEEPUS-koordinatora na kvalitetnije služenje programom izlaganjem primjera dobre prakse na sastancima koordinatora te informiranjem o pojedinim aktualnim temama iz područja mobilnosti u visokom obrazovanju
* organizaciju godišnjeg sastanka nacionalnih CEEPUS-koordinatora
* organizaciju radionice za prijavu novih CEEPUS-mreža
* organizaciju treninga za nove lokalne CEEPUS-koordinatore
* sudjelovanje na međunarodnim CEEPUS-sastancima te aktivno zagovaranje unaprjeđenja pojedinih oblika programa na europskoj razini u dogovoru sa Središnjim uredom za CEEPUS
* sudjelovanje na koordinacijskim sastancima CEEPUS-mreža, poticanje koordinatora na organizaciju redovnih sastanaka CEEPUS-mreža u Republici Hrvatskoj
* upućivanje prijedloga za uvećanje CEEPUS naknada nadležnom ministarstvu kako bi se zaustavio trend pada udjela studentskih mobilnosti u ukupnom broju mobilnosti
* nastavak potpore virtualnim mobilnostima kao obliku nadopune i nadgradnje fizičkih mobilnosti koje ostaju standardom načina provedbe mobilnosti u CEEPUS-u
* aktivan angažman Agencije na unaprjeđenju središnje CEEPUS-platforme za podnošenje prijava sa svrhom pojednostavljenja obrade prijava i organizacije CEEPUS-mobilnosti u Hrvatskoj te sa svrhom unaprjeđenja natječaja za CEEPUS-mreže u segmentu ocjenjivanja mreža od strane nacionalnih ureda za CEEPUS.

# 2.4. Bilateralni program akademske mobilnosti

Bilateralni program akademske mobilnosti (Bilateralne stipendije) program je stipendiranja državljana Republike Hrvatske i stranih državljana na temelju međunarodnih bilateralnih ugovora i programa suradnje koje je RH sklopila s partnerskim zemljama.

Svake godine stotinjak hrvatskih studenata, znanstveno-nastavnog osoblja i istraživača dobije stipendiju za boravak u inozemstvu zahvaljujući Bilateralnim stipendijama, a otprilike toliko inozemnih studenata, profesora i istraživača dođe u RH radi studiranja ili istraživanja.

Na temelju Odluke Ministarstva, Agencija je zadužena za operativnu provedbu Bilateralnog programa akademske mobilnosti.

Bilateralna suradnja temelji se na međudržavnim bilateralnim ugovorima/ sporazumima, programima, protokolima i drugim provedbenim pravnim aktima, pri čemu se oblik suradnje te broj i vrste stipendija razlikuju od države do države. Visokoškolska i znanstvena bilateralna suradnja obuhvaća razmjenu stipendija i provedbu međunarodnih znanstveno-istraživačkih projekata. Karakterističan za razmjenu stipendija u bilateralnim programima je princip reciprociteta pa postoje dva oblika dodjele stipendija:

* **odlazne stipendije** (stipendije koje partnerske zemlje dodjeljuju hrvatskim državljanima)
* **dolazne stipendije** (stipendije koje Republika Hrvatska dodjeljuje stranim državljanima).

U okviru provedbe Bilateralnih stipendija u 2023. godini planirano je otvaranje dolaznog natječaja za stipendije Vlade Republike Hrvatske u ak. god. 2023./2024. kojim će Agencija, u suradnji s Ministarstvom i uz pomoć svojih partnera, ponuditi stranim državljanima stotinjak stipendija za studij, istraživački boravak i stručno usavršavanje na hrvatskim visokim učilištima i znanstveno-istraživačkim institutima.

Osim dolaznog natječaja, planira otvaranje i provedbu dvadesetak odlaznih natječaja za stipendije namijenjene hrvatskim državljanima za studij, istraživanje i stručno usavršavanje u zemljama s kojima postoji ugovorena međudržavna bilateralna suradnja u područjima znanosti i obrazovanja. Većina natječaja za odlazne mobilnosti objavljivat će se u prvoj polovini kalendarske godine za akademsku godinu koja slijedi, osim nekoliko iznimaka kao što su stipendije programa Fulbright i Hubert H. Humphrey, za koje će natječaj biti raspisan za dvije akademske godine unaprijed.

Svi natječaji za dodjelu Bilateralnih stipendija bit će objavljeni na mrežnim stranicama obaju tijela odgovornih za provedbu natječaja, odnosno Ministarstva i Agencije.

Redoviti poslovi ponajprije će uključivati provedbu gore spomenutih natječaja u svim dijelovima projektnog ciklusa, što prije svega podrazumijeva pripremu i objavu natječaja, podršku potencijalnim prijaviteljima, formalnu i kvalitativnu evaluaciju zaprimljenih prijava, odabir kandidata za stipendije te dodjelu stipendija domaćim i inozemnim studentima, doktorandima, postdoktorandima, profesorima i istraživačima.

Kod dolaznih mobilnosti redoviti poslovi obuhvaćat će isplatu mjesečne financijske potpore stranim državljanima tijekom boravka u RH, plaćanje zdravstvene zaštite dolaznih studenata (gdje je primjenjivo), rezervaciju smještaja u suradnji sa studentskim centrima te informiranje inozemnih studenata o regulaciji boravka u RH.

Kod odlaznih mobilnosti Agencija će u suradnji sa stranim partnerima (veleposlanstvima, ministarstvima i agencijama) ponuditi putem javnih poziva stipendije kandidatima iz RH te s Ministarstvom nominirati kandidate za pojedinu stipendiju. Za stipendije koje hrvatskim državljanima nude Francuska i SAD Agencija će organizirati rad mješovitih povjerenstava koja će napraviti evaluaciju prijava te selekciju kandidata, što uključuje i razgovore kandidata s članovima povjerenstva. Na temelju obveza preuzetih iz bilateralnih sporazuma, Agencija će u ime države pošiljateljice (RH) pokriti troškove putovanja na mobilnost u zemlju primateljicu svim odlaznim stipendistima kojima će biti dodijeljena stipendija.

U suradnji s visokim učilištima, veleposlanstvima i drugim partnerima nastavit će se promoviranje Bilateralnih stipendija i informiranje potencijalnih prijavitelja i hrvatskih visokih učilišta o natječajima koje provodi Agencija, odnosno mogućnostima koje se nude u okviru Bilateralnih stipendija.

# 2.5. Mreže i inicijative u okviru programa Erasmus+ – Europass/ Euroguidance/ eTwinning/ Eurydice

**Europass/ Euroguidance**

U 2021. godini nacionalni centri Euroguidance i Europass podnijeli su Europskoj komisiji i Europskoj izvršnoj agenciji za obrazovanje i kulturu (EACEA) zajednički plan rada kojim je objedinjen proračun ovih dviju inicijativa, kao i sve aktivnosti koje će provoditi u razdoblju 2021. – 2023. Iduće godine centri ulaze u finalnu godinu trogodišnjeg ugovornog razdoblja te u zadnjem kvartalu očekuju pojačanu aktivnost vezanu uz narativno i financijsko izvještavanje prema Europskoj komisiji te izradu novog plana rada za novo trogodišnje razdoblje, prema uputama Komisije.

U 2023. godini centar Euroguidance/ Europass nastavit će nuditi potporu savjetnicima za profesionalno usmjeravanje te provesti niz edukativnih aktivnosti radi njihova stručnog usavršavanja. U suradnji s Filozofskim fakultetom Sveučilišta u Zagrebu, Institutom društvenih znanosti Ivo Pilar, Hrvatskim zavodom za zapošljavanje i Centrom za informiranje i savjetovanje o karijeri (CISOK) nastavit će se s organizacijom seminara s temom profesionalnog usmjeravanja namijenjenih psiholozima i pedagozima u osnovnoj i srednjoj školi. Uz fizičke seminare, nastavit će se s organizacijom kraćih edukativnih webinara posvećenih manjim temama unutar profesionalnog usmjeravanja u školi.

Centar Euroguidance/ Europass nastavit će suradnju s visokim učilištima i sveučilišnim karijernim centrima. U 2023. godini nudit će edukacije i profesionalno usavršavanje za karijerne savjetnike u visokom obrazovanju organiziranjem seminara na temu korištenja Europassovih alata u svrhu karijernog savjetovanja studenata, a dodatno će se nastaviti suradnja s hrvatskim ogrankom Erasmus Student Networka započeta 2022. godine.

Potkraj godine Euroguidance/ Europass centar će u suradnji s ostalim mrežama i inicijativama organizirati zajednički Info dan na kojemu će se inicijative moći sudionicima predstaviti na inovativnim predavanjima, radionicama i panel-diskusijama.

U svjetlu daljnjeg razvoja nove platforme Europass, pokrenute u 2020. godini, Euroguidance/ Europassov centar će, prema naputcima Europske komisije, sudjelovati u aktivnostima testiranja i pružanja povratnih informacija vezanih uz razvoj novih funkcionalnosti platforme. Nastavit će se i aktivna suradnja s Europskom komisijom i Ministarstvom u pripremi i dostavi nacionalnih podataka potrebnih za daljnji razvoj platforme te unaprjeđenje i digitalizaciju Europass-portfelja.

Euroguidance/ Europassov centar nastavit će s administriranjem i razvojem nacionalne mrežne stranice [www.europass.hr](http://www.europass.hr/), koja je primarni kanal komunikacije vezane uz Europass-dokumente na nacionalnoj razini.

Platforma će višestrukim aktivnostima biti promovirana na nacionalnoj razini. U promicanju Europassa u planu su oglasne kampanje u medijima i na društvenim mrežama, izrada info-promo materijala i video tutorijala, kao i promocija kroz nacionalnu mrežnu stranicu [www.europass.hr](https://ampeu.sharepoint.com/sites/Mjesenikolegij/Shared%20Documents/General/www.europass.hr) kako bi se što više građana upoznalo s mogućnostima nove platforme.

Euroguidance/ Europass-centar nastavit će samostalno raditi na promociji, izdavanju, praćenju i unaprjeđenju ostalih Europassovih dokumenata koji se izdaju na nacionalnoj razini (Europass-mobilnost, Europassov prilog svjedodžbi). Uz postojeće dokumente, Europassov prilog svjedodžbi (EPS), koji se trenutno izdaje isključivo za područje strukovnog obrazovanja i osposobljavanja, Euroguidance/ Europass-centar nastavit će suradnju s Ministarstvom znanosti i obrazovanja na izdavanju EPS-a i za područje obrazovanja odraslih.

Osim toga, nastavit će se suradnja s važnim dionicima u Hrvatskoj kao što su Centri za informiranje i savjetovanje o karijeri Hrvatskog zavoda za zapošljavanje, visoka učilišta i karijerni savjetnici – u obliku organiziranja radionica i predstavljanja mogućnosti nove Europassove platforme.

Euroguidance/ Europassov centar će u suradnji s 11 europskih centara Euroguidance nastaviti s organizacijom Euroguidanceovih prekograničnih seminara o aktualnim temama vezanim uz profesionalno usmjeravanje i savjetovanje. Prekogranični seminar održat će se u Njemačkoj 24. i 25. svibnja 2023.

U travnju 2023. Euroguidanceov centar će u suradnji sa slovenskim Euroguidanceovim centrom organizirati višednevni studijski posjet s temom profesionalnog usmjeravanja u strukovnom obrazovanju, koji će biti namijenjen Euroguidanceovim kolegama i praktičarima iz drugih europskih zemalja.

Euroguidance/ Europassov centar aktivno će sudjelovati na *on-line* i/ili fizičkim sastancima u organizaciji Europske komisije, europskih centara Euroguidance/ Europass (uključujući sastanke mreža, radnih skupina i sl.) i ostalih suradničkih mreža i inicijativa (Eurodesk, EURES, EQF i sl.).

U 2023. godini planirana je provedba manjeg istraživanja/ankete na temu iz djelokruga Euroguidance/ Europassova centra.

Euroguidanceove kontakt-osobe i nadalje će aktivno sudjelovati na sjednicama nacionalnog Foruma za cjeloživotno profesionalno usmjeravanje i razvoj karijere te u izradi i provedbi relevantnih politika iz područja profesionalnog usmjeravanja.

Provedba navedenih aktivnosti po potrebi će se prilagoditi, a u skladu s uputama Komisije i EACEA-e za ovu inicijativu u novom ugovornom razdoblju.

**eTwinning**

Od 2022. godine eTwinning dio je jedinstvene Europske platforme za školsko obrazovanje u kojoj su integrirani eTwinning, School Education Gateway i Teacher’s Academy (<https://school-education.ec.europa.eu>) kao jedna od aktivnosti programa Erasmus+ namijenjena međunarodnoj suradnji i usavršavanju odgojno-obrazovnih djelatnika. Zbog pandemije virusa COVID-19 većinu planiranih aktivnosti u 2020. godini nije bilo moguće provesti te je Europska komisija raspisala smjernice za produljenje dvogodišnjeg programa rada eTwinninga na ukupno trajanje od 15 mjeseci. Program rada eTwinninga nakon odobrenog zahtjeva Europskoj komisiji obuhvaća razdoblje od 1. travnja 2022. do 31. ožujka 2023. U 2022. godini Nacionalna organizacija za potporu eTwinningu podnijela je Izvješće o napretku Europskoj komisiji koje je prihvaćeno s visokim ocjenama provedenih aktivnosti u razdoblju 2019. – 2022. godine, osobito imajući u vidu pandemijsko razdoblje.

ETwinning najveća je europska odgojno-obrazovna zajednica koja okuplja 44 europske i paneuropske zemlje. Putem internetske platforme za učenje i poučavanje u Hrvatskoj se provodi više od 10.000 projekata, uključeno je više od 20.000 odgojno-obrazovnih djelatnika i više od 2900 odgojno-obrazovnih ustanova od kojih njih 93 nose oznaku škole eTwinninga. Prema statistikama, hrvatska je zajednica eTwinninga jedna od najaktivnijih u Europi, s najbržim rastom interesa za eTwinning u nacionalnom kontekstu.

Temelji nove platforme zasnovani su na programu Europske komisije Erasmus+ i na načelima izgradnje zelenijeg i uključivijeg digitalnog obrazovanja u Europi. Platforma će promicati ciljeve Europskog obrazovnog prostora, osobito Akcijski plan za digitalno obrazovanje i razvoj ključnih kompetencija.

Prioriteti Nacionalne službe za potporu eTwinningu u 2023. godini su: povećanje aktivnosti hrvatskih korisnika na portalu (služenje mogućnostima različitih oblika stručnih usavršavanja, komunikacija s korisnicima, pokretanje novih projekata), daljnje povećanje broja registriranih korisnika – posebno ravnatelja, djelatnika dječjih vrtića i strukovnih škola – te daljnje pružanje pedagoške i tehničke potpore korisnicima s naglaskom na područja izvan Grada Zagreba, zatim promoviranje škola s oznakom eTwinning, metode kombiniranog učenja i primjene digitalnih tehnologija u nastavi te edukacija odgojno-obrazovnih djelatnika u suradnji s mrežom ambasadora eTwinninga u okviru godišnje teme „*Obrazovanje i inovacije“.*

U 2023. godini planira se nastavak suradnje s Ministarstvom, Agencijom za odgoj i obrazovanje, CARNetom, Hrvatskom udrugom ravnatelja osnovnih škola i Udrugom hrvatskih srednjoškolskih ravnatelja te predstavljanje eTwinninga na njihovim godišnjim skupovima.

Nacionalna organizacija za potporu eTwinningu nastavit će obavljati svoje redovite aktivnosti: provjeru novoregistriranih korisnika, odgovaranje na pitanja korisnika te distribucije i tiska dviju knjiga eTwinninga pod nazivom „Poučavanje medijske pismenosti i suzbijanje dezinformacija u eTwinningu” i„Naša lijepa, održiva, zajednička budućnost“ te uputa za snalaženje i ažuriranje nacionalnih vijesti na Europskoj platformi za školsko obrazovanje, promidžbu na mrežnoj stranici eTwinninga u RH ([www.etwinning.hr](http://www.etwinning.hr)) i društvenim mrežama te gostovanja na događanjima u sektoru.

U suradnji s ambasadorima eTwinninga tijekom 2023. godine bit će organizirana mnogobrojna mrežna i fizička stručna usavršavanja za odgojno-obrazovne djelatnike, s posebnim naglaskom na nacionalne konferencije i europsku konferenciju eTwinninga. Nacionalna organizacija za potporu eTwinningu sudjelovat će u radnim skupinama Središnje službe za potporu eTwinningu, godišnjim sastancima te profesionalnim usavršavanjima.

U okviru inicijative *Initial Teacher Education* Nacionalna organizacija za potporu eTwinningu nastavit će s radom na projektu osposobljavanja nastavnika i studenata na Fakultetu za odgojne i obrazovne znanosti Sveučilišta u Osijeku, Učiteljskom fakultetu Sveučilišta u Zagrebu, Sveučilištu u Rijeci (Filozofski fakultet, Odsjek za pedagogiju – Centar za obrazovanje nastavnika) i Sveučilištu u Zadru – Odjel za nastavničke studije u Gospiću i u 2023. godini. Važno je naglasiti da je u 2022. godini prvi put dodijeljeno priznanje za rad u eTwinningu Učiteljskom fakultetu u Zagrebu u trima glavnim područjima: integracija kurikuluma, provedba projekata i rezultati istraživanja. U 2023. godini proširit će se mreža ustanova visokog obrazovanja koje obrazuju buduće učitelje u kojoj eTwinning uz Nacionalnu organizaciju za potporu eTwinningu promoviraju ambasadori eTwinninga te imenovani student ambasador koji će biti uključen u promoviranje eTwinninga i u praktični rad s učenicima i studentima odgojiteljskih, učiteljskih i nastavničkih studijskih programa u okviru inicijative *Initial Teacher Education*.

Registrirani korisnici eTwinninga moći će se prijaviti za sudjelovanje na europskim seminarima, radionicama i konferencijama na koje se planira uputiti stotinjak odgojno-obrazovnih djelatnika. Okvirni kalendar fizičkih mobilnosti eTwinninga bit će dostupan na [mrežnoj stranici eTwinninga](http://etwinning.hr/cms_files/2017/01/1484038718_etw-kalendar-2017.pdf).

Nacionalna organizacija za potporu eTwinningu aktivno će sudjelovati u provedbi natječaja za škole s oznakom eTwinning 2023. – 2024. Nacionalna organizacija za potporu eTwinningu sudjeluje u evaluaciji projekata eTwinning u konkurenciji za Europsku nagradu koju Središnja služba za korisnike dodjeljuje na godišnjoj konferenciji eTwinninga. U studenome 2023. godine održat će se nacionalna godišnja konferencija eTwinninga sa svečanom dodjelom nagrada najkvalitetnijim projektima eTwinning u protekloj školskoj godini (nagrada COMET) u pet kategorija (predškolski odgoj i obrazovanje, niži razredi osnovne škole, viši razredi osnovne škole, gimnazije, strukovne i umjetničke škole).

**Eurydice**

Mreža Eurydice nudi potporu i omogućava europsku suradnju u području cjeloživotnog obrazovanja na način pružanja informacije o obrazovnim sustavima i politikama na svim razinama obrazovanja u 37 država. Mreža Eurydice sastoji se od 40 nacionalnih jedinica u 37 država koje sudjeluju u programu Erasmus+ te koordinirajućeg ureda u Izvršnoj agenciji za obrazovanje, audiovizualnu djelatnost i kulturu. Aktivna je od 1980. godine, a od 2014. godine uključena je u program Erasmus+ kao aktivnost Ključne aktivnosti 3 – Potpora reformi politika.

Mreža Eurydice ponajprije je usredotočena na strukturu i organizaciju obrazovanja u Europi na svim razinama te nudi: (i) detaljne opise nacionalnih obrazovnih sustava, (ii) komparativne tematske studije o odabranim temama, (iii) mnogobrojne nacionalne bilješke i obavijesti povezane s nacionalnim obrazovnim sustavima.

Zadaća Nacionalne jedinice za Eurydice je pružati informacije i provoditi analize o hrvatskom odgojno-obrazovnom sustavu i politici te sudjelovanjem u komparativnim analizama temeljenima na podacima (*evidence based*) omogućiti usporedbu nacionalnih obrazovnih sustava radi njihova poboljšanja i unaprjeđenja.

U 2023. godini Nacionalna jedinica za Eurydice nastavit će rad na primarnim i redovitim aktivnostima prikupljanja, analiziranja i provjere informacija i podataka za redovito ažurirane indikatore, komparativne studije, opis nacionalnih sustava obrazovanja na središnjoj mrežnoj stranici te druge publikacije u području mreže Eurydice. U okviru redovitih aktivnosti predstavnici Nacionalne jedinice za Eurydice će tijekom 2023. godine sudjelovati na sastancima u organizaciji mreže Eurydice i na sastancima radnih skupina za Eurydice. Rad Nacionalne jedinice za Eurydice vodit će se Programom rada za 2023. godinu, koji će u prosincu 2022. godine biti podnesen Izvršnoj agenciji za obrazovanje, audiovizualnu djelatnost i kulturu.

Nacionalna jedinica za Eurydice u 2023. godini nastavit će s ažuriranjem opisa hrvatskog sustava odgoja i obrazovanja (<https://eacea.ec.europa.eu/national-policies/eurydice/>). Odabrane publikacije mreže Eurydice bit će prevedene tijekom godine na hrvatski jezik.

U 2023. godini Nacionalna jedinica za Eurydice nastavit će održavati nacionalnu mrežnu stranicu za Eurydice (<https://www.eurydice.hr>) na kojoj će se objavljivati svi važni podaci o radu mreže Eurydice, hrvatskom odgojno-obrazovnom sustavu te publikacijama Eurydicea. Nacionalna jedinica za Eurydice objavit će potkraj kalendarske godine bilten kojim će obavješćivati sve utjecajne dionike o objavljenim publikacijama Eurydicea te ostalim važnim aktivnostima mreže Eurydice.

# 2.6.Study in Croatia

Sustavnim promicanjem visokog obrazovanja Republike Hrvatske u inozemstvu nastoji se povećati dolazna studentska mobilnost, a inicijativa *Study in Croatia* jedan je od alata kojim Hrvatska radi na privlačenju većeg broja stranih studenata i internacionalizaciji hrvatskog sustava visokog obrazovanja. Agencija je zadužena za operativnu provedbu inicijative te poslove vezane uz održavanje portala.

Osim održavanja portala *Study in Croatia*, u okviru same inicijative provode se različite vrste aktivnosti s naglaskom na one promotivne prirode. Aktivnosti koje se provode u okviru inicijative *Study in Croatia* uključuju: zajedničko sudjelovanje na međunarodnim sajmovima visokog obrazovanja, prisutnost na društvenim mrežama, izradu promotivnih materijala, planiranje zajedničke promocije hrvatskog visokog obrazovanja, ciljane kampanje na društvenim mrežama, pripremu brošura, prezentacija i *webinara* te prije svega informativno-promotivne aktivnosti kojima se želi povećati vidljivost Republike Hrvatske kao poželjne destinacije za studij za strane studente. Zajednička promidžba provodi se u suradnji s drugim tijelima: visokim učilištima, ministarstvima, sektorskim agencijama, stranim partnerima, specijaliziranim pružateljima usluga u području privlačenja stranih studenata te širim inicijativama (*Study in Europe*).

Jedna od važnijih aktivnosti koje se provode u okviru inicijative *Study in Croatia* je i zajedničko sudjelovanje na međunarodnim sajmovima visokog obrazovanja. U sklopu inicijative *Study in Croatia* u 2023. godini planira se sudjelovanje na međunarodnim konferencijama i sajmovima visokog obrazovanja s ciljem promocije hrvatskog visokog obrazovanja i povećanja vidljivosti hrvatskih visokoškolskih ustanova u inozemstvu. Planirano je predstavljanje inicijative *Study in Croatia* na međunarodnom sajmu Informativa, koji će se održati 20. i 21. siječnja 2023. u Ljubljani, međunarodnom sajmu visokog obrazovanja – konferenciji EAIE 2023, koja će se održati od 26. do 29. rujna 2023. u Rotterdamu. Uz navedeno, 2023. godine očekuje se i fizičko i virtualno predstavljanje inicijative *Study in Croatia* na drugim sajmovima i konferencijama u skladu s raspoloživim sredstvima.

Planira se nastavak informativno-promotivnih aktivnosti i kampanja putem društvenih mreža (*infomercial).* Od siječnja 2023. vođenje društvenih mreža inicijative *Study in Croatia* (Facebook, Instagram, YouTube) preuzimaju djelatnici Agencije.

Jedna od aktivnosti inicijative *Study in Croatia* je i organizacija edukacija, radionica i treninga s ciljem educiranja djelatnika visokih učilišta u području marketinga i privlačenja stranih studenata. Zbog toga Agencija, u suradnji sa specijaliziranim pružateljima usluga, planira svake godine organizaciju edukacije za djelatnike hrvatskih visokih učilišta u području privlačenja stranih studenata.

U suradnji s Ministarstvom i drugim tijelima očekuje se daljnji rad na koordinaciji aktivnosti vezanih uz promociju visokog obrazovanja Republike Hrvatske u inozemstvu te nastavak strateškog planiranja internacionalizacije sustava visokog obrazovanja. S ciljem usmjerenijeg pristupa i pomnijeg planiranja aktivnosti, u prvom kvartalu 2023. planira se izrada dvogodišnjeg akcijskog plana inicijative.

# 2.7. Program Obzor Europa

U nadležnosti Agencije je promidžba i provođenje dijela programa Obzor Europa – centraliziranoga programa EU-a za znanost, istraživanje i inovacije. I u 2023. godini Agencija će nastaviti tijesnu suradnju s Ministarstvom kao tijelom nadležnim za nacionalnu provedbu programa Obzor Europa. Ministarstvo sudjeluje u radu Strateškog sastava Programa koji ima strateški pregled nad njegovom cjelokupnom provedbom, imenuje predstavnike Republike Hrvatske u programski odbor čiji je zadatak promicati nacionalne interese te upravlja mrežom nacionalnih osoba za kontakt za pojedina područja programa. Agencija će i u 2023. godini nastaviti sudjelovati u provedbi programa na sve tri spomenute razine: djelovanjem imenovanoga predstavnika u Strateškom sastavu Programa te aktivnostima 12 nacionalnih osoba za kontakt *(national contact points – NCPs),* a koje će ujedno i nastaviti svoj rad kao imenovani članovi programskoga odbora. Nadalje, u bliskoj suradnji s Ministarstvom Agencija će nastaviti aktivnosti operativnog nositelja većeg dijela nacionalne promidžbe i komunikacije Programa zainteresiranoj javnosti.

**Mreža nacionalnih osoba za kontakt** predstavlja sustav podrške za provedbu i ostvarenje ciljeva i učinka Programa, ponajprije putem informiranja i savjetovanja prijavitelja na natječaje u sklopu Programa te pružanja individualizirane podrške sudjelovanju tijekom cijelog projektnog ciklusa. Službeno ih imenuje Ministarstvo, a strukturu mreže, ulogu i opis rada nacionalnih osoba za kontakt propisuje Europska komisija. U Republici Hrvatskoj mreža nacionalnih osoba za kontakt djeluje pri pet ustanova: Ministarstvu, HAMAG BICRO-u, SRCE-u, Ministarstvu unutarnjih poslova i Agenciji. U Agenciji trenutačno djeluje 12 od ukupno 20 nacionalnih osoba za kontakt, a u 2023. godini očekuje se imenovanje nacionalne osobe za kontakt za Misije, sukladno nadopuni u dokumentu Europske komisije *Minimalni standardi i vodeća načela za postavljanje sustava nacionalnih osoba za kontakt u programu Obzor Europa*. Područja Obzora Europa za koja su nadležne nacionalne osobe za kontakt u AMPEU su sljedeća:

* horizontalna područja: Pravna i financijska pitanja; Djelovanja Marie Skłodowska-Curie (MSCA); Širenje sudjelovanja i Europski istraživački prostor
* tematska područja: Zdravlje; Kultura, kreativnost i uključivo društvo; Civilna sigurnost za društvo; Industrija i svemir; Klima, energija i mobilnost; Hrana, biogospodarstvo, prirodni resursi, poljoprivreda i okoliš; Zajednički istraživački centar i Misije.

U 2023. godini nacionalne će osobe za kontakt nastaviti s redovnim poslovima podrške hrvatskim prijaviteljima i korisnicima te aktivnostima informiranja zainteresirane javnosti, kao i svojim stručnim poslovima nacionalnih osoba za kontakt i članova programskih odbora:

* ***Informiranje o i promoviranje programa Obzor Europa*** s ciljem što uspješnijega i raznolikijega uključivanja hrvatskih organizacija i pojedinaca u Program putem sljedećih aktivnosti:
* uređivanje nacionalnoga portala Obzor Europa s Ministarstvom
* kontinuirano informiranje zainteresirane javnosti putem specijaliziranih mreža i kanala te elektroničkih vjesnika za pojedina područja programa
* provođenje informacijskih kampanja te izrada informativnih i promotivnih materijala, što uključuje pripremu i distribuciju relevantnih elektroničkih i tiskanih publikacija
* provedba raznih općih informativnih aktivnosti (nacionalni info dani, gostujuća izlaganja)
* uspostavljanje suradnje s i informiranje ključnih dionika o mogućnostima koje nudi Program (relevantna tijela državne i javne te regionalne vlasti, profesionalne i stručne udruge/komore, organizacije koje su potencijalni prijavitelji i korisnici)
* razvoj i održavanje Baze korisnika programa Obzor Europa putem koje se registriranim korisnicima diseminiraju relevantne informacije o Programu.
* ***Potpora potencijalnim prijaviteljima i korisnicima programa Obzor Europa*,**što uključuje:
* usluge individualiziranoga savjetovanja i potpora u pronalaženju prikladnih tema i modela uključivanja, pomoć pri traženju partnera i umrežavanja s domaćim i međunarodnim institucijama
* potporu u administrativnim procedurama i pravilima te načinima pripreme, prijave i provedbe projekata, uključujući potporu u pitanjima pravne i financijske naravi, organiziranje i gostovanje na događanjima sa specijaliziranim sadržajem te poučavanje o općim i posebnim dijelovima programa, kao i organizaciju informativnih promidžbenih aktivnosti u suradnji s drugim ustanovama i dionicima u nacionalnom sustavu istraživanja i inovacija i šire.

Radi detaljnije razrade gore spomenutih kategorija poslova i definiranja obvezatnih aktivnosti, Ministarstvo je u kolovozu 2022. usvojilo *Protokol za rad nacionalnih osoba za kontakt i AGM dopisnika u Agenciji za mobilnost i programe Europske unije*. Ključne obveze pojedinih nacionalnih osoba za kontakt u 2023. godini, koje slijede iz predmetnoga prijedloga, su:

* u suradnji s ostalim relevantnim dionicima nacionalnog sustava podrške organizirati najmanje: jedan nacionalni informativni dan, tri informativna dana/radionice te pet informativnih dana/radionica namijenjenih specifičnoj organizaciji/skupini prijavitelja
* identificirati ključne nacionalne dionike u svom području te inicirati i organizirati najmanje dva radna sastanka s ključnim dionicima u svrhu uspostave suradnje/redovnog prijenosa informacija o mogućnostima u programu, umrežavanja i osiguravanja dosizanja relevantnih ciljanih skupina
* aktivno sudjelovati na događanjima koje organizira Ministarstvo te druge relevantne javne i privatne znanstvene institucije, organizacije i udruženja
* promovirati svoju ulogu i zadaće u nacionalnom sustavu podrške za područje programa Obzor Europa u kojem su imenovani te je učiniti vidljivom i transparentnom široj zajednici potencijalnih prijavitelja i korisnika Programa u svim gore navedenim aktivnostima
* uz pomoć pristupa relevantnim bazama podataka, redovito pratiti i analizirati sudjelovanje hrvatskih prijavitelja u pojedinom području programa u svrhu pronalaženja ciljanih znanstvenih institucija i prijavitelja koji nisu ili su slabo zastupljeni u prijavama na pozive ili unatoč prijavama imaju vrlo mali broj dobivenih financijskih potpora te ih samoinicijativno kontaktirati s ciljem njihova uključivanja u informativne dane i radionice, odnosno usluge individualizirane podrške tijekom prijava.

Nacionalne osobe za kontakt koje su i članovi programskih odbora te imenovani AGM-dopisnici imaju dodatne tehničke i komunikacijske obveze koje su propisali Europska komisija i Ministarstvo, a tiču se prijavljivanja članova programskih odbora u Komisijin *online*-sustav upravljanja sastancima (AGM), koordinaciju komunikacije s članovima, što uključuje i izradu izvješća s programskih sastanaka i koordinaciju izrade drugih dokumenata (mišljenja, očitovanja, stajališta i slično).

Tijekom 2023. godine, s ciljem informiranja o programu te podrške u pisanju projektnih prijedloga, planiraju se sljedeća događanja:

* sastanci s članovima Programskih odbora i Ministarstvom radi kvalitetnog strateškog pozicioniranja hrvatskih interesa u Okvirnom programu i općenito kvalitetnije komunikacije ključnih dionika u istraživanju i inovacijama
* nacionalni tematski informativni dani po područjima programa o novim radnim programima 2023. – 2024.
* daljnji sveučilišni informativni dani na sveučilištima u Republici Hrvatskoj (nastavak započetog ciklusa iz 2022. godine)
* uspostava i širenje suradnje s drugim potencijalnim dionicima u nacionalnom sustavu istraživanja, inovacija, obrazovanja i razvoja: Zbor veleučilišta Republike Hrvatske, Hrvatska udruga poslodavaca i regionalne razvojne agencije
* *webinari* na teme: otvorena znanost, integracije rodne dimenzije u projektima Obzor Europa , intelektualno vlasništvo te druge programske teme za koje se ukaže potreba tijekom godine
* radionice za pripremu i pisanje projektnih prijedloga djelovanja MSCA (Postdoktorske stipendije, Doktorske mreže i Razmjena osoblja) te organizacija okruglog stola *Moje MSCA postdoktorsko iskustvo*, zajedno s hrvatskim ogrankom Marie Curie Alumni udruženja
* radionica za istraživače koji aktivno rade u kliničko-bolničkoj praksi
* radionica iz područja Širenje sudjelovanja i Europski istraživački prostor.

Ostala događanja i aktivnosti nužne u svrhu ispunjenja obveza propisanih *Protokolom za rad nacionalnih osoba za kontakt i AGM dopisnika u Agenciji za mobilnost i programe Europske unije* bit će planirana i ostvarivat će se tijekom 2023. godine prema detaljnom Godišnjem planu i programu nacionalnog sustava podrške za 2023. godinu, a koji Agencija priprema i usklađuje s nadležnim ministarstvom.

* ***Provedba poslova nacionalnih osoba za kontakt i članova programskoga odbora koji se odnose na obveze u suradnji s Europskom komisijom i Ministarstvom***
* praćenje politika Europske unije i nacionalnih politika vezanih uz istraživanje i inovacije koje se odnose na područja programa i natječaja
* praćenje i analiza pokazatelja o sudjelovanju na temelju podataka u službenim bazama Europske komisije te izrada izvješća i analiza vezanih uz provedbu Programa u Republici Hrvatskoj
* sudjelovanje na stručnim događanjima u organizaciji Europske komisije, Ministarstva i ostalih relevantnih institucija, a vezanih uz neposredne poslove nacionalnih osoba za kontakt/članova programskih odbora
* intenzivna suradnja s Europskom komisijom i Ministarstvom kao i suradnja s nacionalnim predstavnicima, stručnjacima u raznim tijelima i odborima EK, u pogledu pripreme i sudjelovanja na sastancima te izvješćivanje, pripreme očitovanja i priloga za Republiku Hrvatsku, kao i trajna operativna potpora članovima programskih odbora
* sudjelovanje u izradi prijedloga očitovanja na radne programe i organizacija njihova predstavljanja na nacionalnoj razini u suradnji s članovima relevantnih sastava odbora.
* ***Provedba projekata usmjerenih na jačanje stručnih kapaciteta nacionalnih osoba za kontakt i nacionalne mreže nacionalnih osoba za kontakt***

Agencija sudjeluje u četiri projekta programa Obzor Europa, od kojih se jedan odnosi na inicijativu EURAXESS te je i opisan u pripadajućem poglavlju. Ostala tri projekta usmjerena su na jačanje kapaciteta nacionalnih sustava podrške. U komunikaciji s ostalim nacionalnim mrežama te u skladu sa svojim prioritetima i kapacitetima, Agencija će tijekom 2023. godine razmotriti uključivanje i u dodatne projekte Obzora Europa.

**NCP4HE****(projekt nacionalnih osoba za kontakt za pravna i financijska pitanja i nacionalnih koordinatora programa Obzor Europa)**

Cilj projekta NCP4HE je daljnje osnaživanje znanja i vještina nacionalnih koordinatora i nacionalnih osoba za kontakt za pravna i financijska pitanja te osiguranja temelja za efikasnu tranziciju nacionalnih sustava podrške u novi okvirni program EU-a za istraživanje i inovaciju. U sklopu projekta nacionalnim osobama za kontakt bit će ponuđeni treninzi kako bi ojačale svoje kompetencije i time pružale optimalnu uslugu projektnim prijaviteljima na natječaje u okviru programa Obzor Europa kao i daljnje održavanje i unaprjeđenje portala *NCP portal Horizon Europe*.

Agencija je iskazala interes za sudjelovanje u dva radna zadatka u okviru radnog paketa 2 *Legal & Financial NCP Community building.* Radni zadatak 2.3. *Exchange of knowledge and experience between L&F NCPs* bavi se razmjenom iskustva i znanja nacionalnih osoba za kontakt pravnih i financijskih pitanja, dok će u okviru radnog zadatka 2.4. *Exploring the use of financial, legal and administrative rules of Horizon Europe in practice* biti izrađen izvještaj o praktičnoj primjeni pravnih i financijskih pravila programa Obzor Europa. Dodatno, nacionalne osobe za kontakt sudjelovat će i u radnom paketu 6 *Preparing the transition to the next Framework Programme,* u radnom zadatku 6.3. *NCP System of the future* u okviru kojeg će biti izrađene preporuke za poboljšanje strukture nacionalnih sustava podrške u budućem okvirnom programu za istraživanje i inovacije. Projekt je trenutačno u fazi evaluacije, a početak provedbe očekuje se početkom 2023. godine. Planirano trajanje projekta je 60 mjeseci.

**MSCA-NET (mrežni projekt nacionalnih osoba za kontakt za područje Djelovanja Marie Skłodowska-Curie)**

Cilj projekta MSCA-NET je olakšati transnacionalnu suradnju između nacionalnih osoba za kontakt *(NCPs)* u ovom području kako bi se postigla dosljedna i usklađena razina podrške prijaviteljima. Osim razvoja podrške, u fokusu projekta je i podrška novoimenovanim nacionalnim osobama za kontakt iz zemalja proširenja i trećih zemalja. Na taj se način namjerava osnažiti kapacitete nacionalnih sustava podrške prijaviteljima projekata MSCA iz navedenih zemalja. Time se daje doprinos smanjenju jaza u istraživanju i inovacijama između država članica EU-a i pridruženih zemalja te zemalja proširenja i trećih zemalja. Posljedično, projektne bi aktivnosti trebale rezultirati većom kvalitetom i količinom prijava iz država koje nisu članice EU-a, odnosno pridruženih zemalja. U sklopu projekta provodit će se sljedeće aktivnosti: potpora razvoju karijera nacionalnih osoba za kontakt u obliku treninga, *Twinninga* i mentorstva, razvoj alata za nacionalne osobe za kontakt i znanstvenu zajednicu te strateški razvoj kapaciteta i stvaranje sinergije sa i među dionicima MSCA.

Planirano trajanje projekta je 36 mjeseci. Projekt je započeo 1. ožujka 2022. Agencija je uključena u provedbu aktivnosti u okviru tri radna paketa: *WP2: Training, Mentoring and Support; WP3: Tools* i *WP4: Strategic Capacity Development.* U okviru svojih radnih paketa Agencija će u 2023. godini nastaviti pružati potporu novoimenovanim MSCA NCP-jevima kroz organizaciju kratkih sastanaka i ažuriranje dokumenta *Newcomers Welcome Package*. Također će izraditi i ažurirati dokument MSCA *Handbooks*, vodiče za raspis projektnih prijedloga za sve aktivnosti, pripremiti analizu rezultata evaluacija projektnih prijedloga i sudjelovati u organizaciji treninga.

**WIDERA projekt NCP\_WIDERA.NET**

Projekt NCP\_WIDERA.NET obuhvaća aktivnosti nacionalnih osoba za kontakt u području Širenja sudjelovanja i Europskog istraživačkog prostora programa Obzor Europa. U sklopu projekta novoimenovanim nacionalnim osobama za kontakt bit će ponuđeni treninzi kako bi ojačale svoje kompetencije i time pružale optimalnu uslugu projektnim prijaviteljima na prve natječaje u okviru programa Obzor Europa. Planira se slanje prijavitelja na događaje umrežavanja koji će biti organizirani po klasterima, a sve radi jačanja sudjelovanja iz *widening*-zemalja. Republika Hrvatska može poslati do 70 istraživača na ovakva događanja. Uz ovu mogućnost aktivnost *Advanced Europe Package* nudi sudjelovanje menadžera i istraživača u studijskim posjetima. Projektni partneri imaju mogućnost poslati do pet istraživača/menadžera na takvu aktivnost.

Planirano trajanje projekta je 36 mjeseci. Projekt je započeo 1. travnja 2022. Agencija je uključena u provedbu aktivnosti u više radnih zadataka kao partner*: 1.3. Pre-screening standards and best practices (materials, guides, training plans for participants); 4.1. Publications How to apply under Widening instruments and Widening success stories; 4.2.* *Organisation of Regional Mutual Learning Exercises (MLE) on Synergies and Synergy Workshops;* *5.1. NCP trainings focusing on Reforming ERA topics; 7.1. Communication Strategy;* te *8.1. Advancing Europe Package.* Nadalje, u radnom zadatku *7.3. Social Media and Feed* Agencija je voditelj radnog zadatka, pri čemu će i u 2023. godini nastaviti razvijati projektne društvene mreže (LinkedIn i Twitter).

# 2.8. EURAXESS

EURAXESS je inicijativa Europske unije namijenjena povećanju mobilnosti istraživača i znanstvenika. Uspostavljena je 2004. godine s ciljem promicanja mobilnosti istraživača i znanstvenika, potpore razvoju Europskog istraživačkog prostora te uklanjanja prepreka slobodnom kretanju znanja. Mreža EURAXESS obuhvaća 43 partnerske zemlje u kojima djeluje 659 organizacija za potporu istraživačima. Hrvatska mreža EURAXESS uspostavljena je 2008. godine i sastoji se od Krovne organizacije (Agencija za mobilnost i programe EU), uslužnog centra EURAXESS (Odjel za EURAXESS i horizontalna područja Okvirnih programa EU-a) te 13 EURAXESS-osoba za kontakt na svim javnim sveučilištima i većim istraživačkim institutima u Republici Hrvatskoj. Cilj inicijative je pružanje pravne i administrativne pomoći stranim istraživačima i znanstvenicima prilikom dolaska u Hrvatsku s ciljem rada na znanstvenim projektima i njihovim domaćinima u hrvatskim znanstvenim organizacijama. Inicijativa EURAXESS ujedno pruža podršku hrvatskim istraživačima prilikom ostvarivanja odlazne mobilnosti te daje relevantne informacije o mogućnostima financiranja istraživanja i daljnjeg razvoja karijera. S obzirom na to da je hrvatski sustav istraživanja i inovacija evoluirao u složen sustav različitih institucija i mjera usmjerenih na rast potaknut istraživanjem i inovacijama, inicijativa EURAXESS pruža savjetodavnu pomoć u zapošljavanju i ugošćivanju stranih istraživača na hrvatskim znanstvenim ustanovama koje su spremne privući vrhunski znanstveni kadar.

**Usluge i aktivnosti Krovne organizacije i uslužnog centra EURAXESS**

Inicijativa EURAXESS i nadalje će se provoditi djelovanjima Krovne organizacije EURAXESS i uslužnog centra EURAXESS.

**Krovna organizacija** koordinira rad i djelovanje hrvatske mreže EURAXESS. Redovni poslovi koordinacije mreže EURAXESS koji će se provoditi i u 2023. godini obuhvaćaju: sastavljanje Akcijskog plana za provedbu godišnjih aktivnosti Mreže i njegovu evaluaciju, vođenje statistike o broju upita mobilnih istraživača, organizaciju treninga i edukacija za osnaživanje znanja i vještina članova hrvatske mreže EURAXESS te organizaciju godišnjeg sastanka Mreže. Koordinacija Mreže također obuhvaća poslove identificiranja i uklanjanja problema i prepreka s kojima se susreću strani istraživači, u suradnji s nadležnim tijelima državne i javne uprave, i to sudjelovanjem u izradi podzakonskih akata koji se tiču mobilnosti te komentiranjem zakonskih i podzakonskih akata putem platforme e-Savjetovanje.

Krovna organizacija će i u 2023. godini ažurirati publikacije koje pružaju obuhvatne informacije stranim istraživačima i administrativnim djelatnicima hrvatskih znanstvenih organizacija: Vodič za strane istraživače u Hrvatskoj (*A Foreign Researcher's Guide to Croatia*), Ključni koraci za dolazak i rad stranaca u Republiku Hrvatsku (*Key steps for coming and working in Croatia*) na hrvatskom i engleskom jeziku te Procedure za boravak i rad stranaca u Republici Hrvatskoj. Krovna organizacija ujedno je i administrator nacionalne mrežne stranice EURAXESS ([www.euraxess.hr](http://www.euraxess.hr/)), Facebook-računa EURAXESS (*Euraxess Croatia – Research in the heart of Europe*) te LinkedIn-računa EURAXESS. Tijekom cijele godine Krovna organizacija će nastaviti nuditi ažurirane i važne obavijesti svim korisnicima putem spomenutih komunikacijskih kanala.

**Uslužni centar EURAXESS** će tijekom 2023. godine nastaviti s redovnim poslovima pružanja savjetodavne administrativno-pravne pomoći stranim istraživačima i članovima njihovih obitelji, hrvatskim znanstvenim organizacijama koje ugošćuju strane istraživače te hrvatskim istraživačima koji planiraju svoju istraživačku karijeru nastaviti u inozemstvu. Putem svojih komunikacijskih kanala Uslužni centar će i dalje informirati potencijalne korisnike o mogućnostima mobilnosti i financiranju istraživanja te razvoja karijera. Osim toga, Uslužni centar će kontinuirano informirati znanstvene organizacije o Europskoj povelji za istraživače i Kodeksu za zapošljavanje istraživača, putem odgovara na pitanja znanstvenih organizacija i putem tri sveučilišna informativna dana o programu Obzor Europa, te pružati pomoć i savjetovanje u pogledu dodjeljivanja institucionalne nagrade Europske komisije za Izvrsnost ljudskih resursa u istraživanju (*HR Excellence in Research Award, HRS4R*), o čemu će održati radni sastanak s hrvatskim organizacijama u *HRS4R* procesu. Uslužni centar će provesti istraživanje o usvajanju i provođenju načela Povelje i Kodeksa među znanstvenim organizacijama u Republici Hrvatskoj koje su primile priznanje Europske komisije *HR Excellence in Research*.

U 2023. godini planira se daljnja diseminacija modela karijernih usluga EURAXESS, karijernih alata te rezultata provedene analize karijernih usluga na visokoškolskim ustanovama i znanstvenim organizacijama i to na nacionalnom informativnom danu EURAXESS-a, gostovanjem na tri regionalna informativna dana aktivnosti Marie-Sklodowska Curie (dio programa Obzor Europa), kao i na vanjskim radionicama na zahtjev korisnika.

**Provedba projekata**

Uslužni centar vrlo je aktivan u okviru europske mreže EURAXESS te će i dalje u određenim radnim zadacima sudjelovati u provedbi projekta ERA TALENT.

Projekt ERA TALENT, koji će trajati 36 mjeseci, poduprijet će EURAXESS-ove centre u pružanju specijaliziranih usluga upravljanja talentima kako bi se poboljšala zapošljivost i mobilnost talentiranih istraživača. Projektom će se uspostaviti pet tematskih *hubova*, svojevrsnih *one-stop-shopova*, koji će istraživačima omogućiti pronalaženje korisnih informacija u različitim područjima i kroz šest zajednica praksi (tzv. *Community of Practices [CoP])*. Projektom će se također poticati kultura poduzetništva, otvarajući tako nove karijerne mogućnosti za istraživače u industriji i gospodarstvu. Uslužni centar EURAXESS sudjelovat će u tri od šest radnih paketa, i to u radnim paketima 1 *Project Management*, 2 *Communication, Dissemination and Exploitation* i 4 *Knowledge sharing for specialisation in the EURAXESS Network*. Unutar radnog paketa 4 Uslužni će centar sudjelovati u radnom zadatku 4.1. (*Communities of practice*) u okviru kojeg će partneri razmjenjivati praktična iskustva te provoditi ankete koje će poslužiti kao temelj za organizaciju događaja u radnom zadatku 4.2 *Capacity building and networking*, kao i studijskih posjeta u radnom zadatku 4.3 *Knowledge exchange about the services in hubs*, a u kojima će EURAXESS-ov centar također sudjelovati.

# 2.9. Suradnja s drugim tijelima državne i javne uprave

Slijedeći dosadašnju praksu kvalitetne i profesionalne suradnje s drugim državnim i javnim tijelima, Agencija će i tijekom 2023. godine, na poziv resornih ministarstava i drugih tijela, sudjelovati u radu mnogobrojnih radnih skupina od kojih izdvajamo:

* Radnu skupinu za izradu Nacionalne strategije stvaranja poticajna okružja za razvoj civilnog društva (Ured VRH za udruge)
* Radnu skupinu za izradu Nacionalnog programa za mlade (SDUDM)
* Nacionalni odbor za razvoj volonterstva (MRMSOSP)
* Nacionalni forum za cjeloživotno profesionalno usmjeravanje i razvoj karijere (MRMSOSP)
* Radnu skupinu za izradu nacrta Nacionalnog plana razvoja sustava obrazovanja i nacrta akcijskog plana (MZO)
* Povjerenstvo za izradu pravilnika o studentskoj ispravi (MZO)
* Radnu skupina za daljnji razvoj Europskih sveučilišta (MZO)
* Radnu skupina za promociju visokih učilišta RH u inozemstvu (MZO)
* Međuresornu radnu skupinu za provedbu Okvirnog programa EU-a za istraživanje i inovacije 2021. – 2027. (MZO)
* Radnu skupinu za izradu nacrta Nacionalnog plana razvoja sustava obrazovanja za razdoblje 2021. – 2027. i nacrta Akcijskog plana za provedbu Nacionalnog plana (MZO).

Agencija će također sudjelovati i u izvještavanju drugih tijela, prema zakonskim obvezama i na upit ovlaštenih tijela.

# 3. Organizacijske i razvojne aktivnosti

# 3.1. Integriran sustav nadzora

Integriran sustav nadzora Agencije stabilan je i uključuje pet razina nadzora:

* unutarnji sustav nadzora
* nadzor godišnjeg izvješća i godišnje izjave o upravljanju Agencije za reviziju sustava provedbe programa Europske unije
* sekundarni nadzori Ministarstva te Središnjeg državnog ureda za demografiju i mlade
* interna revizija koju od 1. siječnja 2015. provodi nadležna služba Ministarstva
* nadzori Europske komisije i drugih tijela Europske unije.

Agencija je uspostavila unutarnji sustav nadzora koji se operativno provodi na nekoliko razina:

* pravo potpisa dokumenata uređeno je Odlukom o prijenosu ovlasti za preuzimanje obveza, verifikaciju obveza, izdavanje naloga za plaćanje na teret proračunskih sredstava, utvrđivanje prava naplate te izdavanje naloga za plaćanje u korist proračunskih sredstava
* Agencija ima propisane opće procedure za poslovanje kojima se uređuje postupanje radnika u raznim oblicima poslovanja poput organizacije službenih putovanja, izobrazbe, stvaranja ugovornih obveza, arhiviranja, poštivanja Etičkog kodeksa i dr.
* za provedbu programa Erasmus+/ESS postoje interne programske procedure i standardizirani obrasci, čime se osigurava ispravna, ujednačena i pravodobna provedba svih obveza iz projektnog ciklusa
* Agencija redovito održava interne edukacije o temama koje su važne za provedbu programa EU-a te interne edukacije o općim aktima Agencije, ugovornim obvezama prema Europskoj komisiji, javnim politikama iz područja obrazovanja, osposobljavanja, mladih i znanosti
* Agencija provodi povremene nadzore sukladnosti s internim procedurama za provedbu programa Erasmus+/ESS, što uključuje razne oblike provedbe: redovito i točno unošenje podataka u IT-alate Komisije, kvalitetu provedbe nadzornih posjeta korisničkim ustanovama i sl. Svrha takvih provjera je pratiti da se projektni ciklus odvija u skladu s propisanim procedurama i programskim pravilima te analizirati mogućnosti za optimizaciju poslovnih praksi i procesa
* Agencija je razvila sustav za identifikaciju potencijalno rizičnih korisnika tijekom trajanja projekta te u skladu s tim takvi korisnici podliježu dodatnim provjerama, a sve radi zaštite od gubitka EU-sredstava
* na mjesečnoj razini održava se sastanak koordinacije Erasmus+/ESS na kojemu sudjeluju svi voditelji ustrojstvenih jedinica Erasmus+ i ESS i nadležni pomoćnici ravnatelja. Na sastanku se obrađuju horizontalne teme, dogovara se o radnim planovima i prati ispunjenje obveza proizišlih iz godišnjeg Programa rada i ostalih dokumenata Agencije.

Sve navedene aktivnosti planirane u 2023. godini pridonijet će osiguranju ispravne i pravodobne provedbe programa Erasmus+/ESS te potpornih mreža i inicijativa.

Agencija će do propisanog roka 15. veljače 2023. Europskoj komisiji predati godišnje izvješće i godišnju Izjavu o upravljanju za 2022. Provjeru Izjave o upravljanju provest će Agencija za reviziju sustava provedbe programa Europske unije (ARPA) u okviru pripreme nezavisnog revizorskog mišljenja o načinu upravljanja programom Erasmus+/ESS te ga dostaviti Komisiji do propisanog roka 15. ožujka 2023. Provjera se odnosi na vjerodostojnost financijskih izvješća Agencije, učinkovitost sustava provedbe primarnih nadzora korisnika financijskih potpora Agencije te učinkovitost unutarnjeg sustava Agencije za provedbu programa Erasmus+/ESS.

Ministarstvo i Središnji državni ured za demografiju i mlade odgovorni su za sekundarne nadzore rada Agencije koji uključuju nadzor sustava provedbe programa Erasmus+/ESS, nadzor kvalitete izvješća Agencije za reviziju sustava provedbe programa Europske unije, nadzor godišnjeg izvješća Agencije te napretka u ostvarenju aktivnosti iz godišnjeg Radnog programa. Nadležna tijela provest će u 2023. godini određene nadzorne aktivnosti radi osiguranja da Agencija upravlja programom Erasmus+/ESS u skladu s pravovaljanim pravilima Unije. Nadležna tijela dužna su do 31. listopada 2023. predati Europskoj komisiji izvješće o provedenim nadzornim aktivnostima i njihovim rezultatima.

Europska komisija nadzire i procjenjuje nacionalni integriran sustav nadzora u ocjeni godišnjih Izjava o upravljanju te godišnjem izvješću nadležnih ministarstava. Europska komisija zadržava pravo provjere i revizije Agencije i njezinih korisnika u svakom trenutku. Nadalje, Europski revizorski sud i Europski antikorupcijski ured imaju pravo provjeravati i nadzirati korisnika Agencije, Agenciju i njezina nadzorna tijela. U ovom trenutku Agencija nema službenih najava o nadzornim posjetima Europske komisije ili drugih ovlaštenih tijela Unije u 2023. godini.

# 3.2. Upravljanje ljudskim potencijalima

U studenom 2022. godine, uz prethodnu suglasnost Ministarstva znanosti i obrazovanja, donesen je i na snagu je stupio novi Pravilnik o unutarnjem ustrojstvu i sistematizaciji radnih mjesta.

Radi nesmetanog, racionalnog i uspješnog obavljanja stručnih i savjetodavnih poslova vezanih uz povećavanje proračunskih sredstava u novom programskom razdoblju, kao i nesmetanog rada novo imenovanog SALTO-resursnog centra za uključivanje i raznolikost u području obrazovanja i osposobljavanja predložena organizacijska struktura obuhvatila je promjene u organizaciji poslovnih procesa te je usklađena terminologija vezana uz stečene razine obrazovanja i akademske i stručne nazive.

U odnosu na prethodne godine i tijekom 2022. godine nešto je manji postotak radnika trajno napustio Agenciju, no fluktuacija radnika i dalje je jedan od kontinuiranih izazova Agencije s obzirom na dobnu i spolnu strukturu te visok postotak odsutnosti na temelju prava vezanih uz trudnoću, porodiljni i rodiljni dopust. Stoga Agencija u okviru zakonskih mogućnosti i raspoloživih financijskih sredstava ulaže u sljedeće: osiguranje konkurentnijih materijalnih i nematerijalnih uvjeta rada, stalni strateški pristup razvoju i ulaganju u ljudske potencijale, zapošljavanje kvalitetnih radnika, njihovo usavršavanje i zadržavanje te stvaranje ugodnog i kvalitetnog radnog okruženja.

Na temelju provedenih analiza i iskazanih prijedloga za poboljšanje organizacijske klime i poslovnih procesa, Agencija će tijekom 2023. godine nastaviti s provedbom započetih procesa digitalizacije poslovanja, jasnijim prijenosom obavijesti vertikalno i horizontalno, osiguranjem primjerenih materijalnih uvjeta rada te pozitivnom motivacijom poticanja proaktivnosti radnika.

U 2023. godini pratit će se razina radnog opterećenja radi pravodobne potrebe zapošljavanja novih radnika (ako je takva mogućnost predviđena financijskim planom te sukladno propisima u području zapošljavanja) i provoditi sustavna inicijalna osposobljavanja za nove radnike te prijenos poslova kad je riječ o odlasku radnika.

U prvom kvartalu 2023. godine planira se zaključiti proces godišnjih razvojnih razgovora s radnicima, prvi put u digitaliziranom obliku. Digitalizirani obrasci obuhvaćaju procjenu generičkih i stručnih kompetencija te iskaz potreba za dodatnim stručnim usavršavanjima, što je podloga za okvirni plan osposobljavanja i usavršavanja radnika u 2023. godini. Radnici u okviru procesa također imaju mogućnost procijeniti svoje rukovoditelje.

U planu je nastavak jačanja kompetencija voditeljske strukture u području upravljanja ljudskim potencijalima, općenito jačanje liderskih i menadžerskih vještina te planiranja i organizacije poslovanja.

Tijekom 2023. godine nastavit će se redovito ažuriranje programskih procedura, ali isto tako i općih, pravnih i računovodstvenih procedura koje reguliraju svakodnevno opće poslovanje Agencije te uvođenje novih procedura iz područja nabave, ljudskih potencijala, arhiviranja i uredskog poslovanja.

Osnovna svrha internih procedura je detaljno uputiti radnike u tijek provedbe programa i aktivnosti određujući odgovorne osobe, rokove, zadatke i popratne dokumente, omogućiti lakši prijenos znanja; uvesti sustavna pravila i jednoobraznost u postupanju u sličnim situacijama; stvoriti mehanizme postupanja u situacijama koje nisu regulirane programskim pravilima te predstavljaju svojevrsne iznimke; propisati načine evidentiranja i postupanja kad je riječ o nepravilnosti ili prijevarama.

Dokumentiranjem i propisivanjem procedura želi se ujednačiti postupanje, održati razina kvalitete usluga, olakšati rad novim radnicima te olakšati traženje obavijesti unutar sustava koji se razvija i raste.

# 3.3. Komunikacijske aktivnosti

U 2023. godini Agencija će nastaviti usmjeravati značajne resurse u informiranje i promoviranje mogućnosti koje se organizacijama i građanima Republike Hrvatske pružaju putem programa Europske unije. Ove se aktivnosti poduzimaju s ciljempovećanja vidljivosti Agencije i njezinih programa te informiranja postojećih i potencijalnih korisnika, donositelja odluka, medija te stručne i šire javnosti o mogućnostima koje Agencija nudi. Kako bi što bolje informirala, diseminirala i promovirala mogućnosti i prioritete programa koje provodi i podržava, Agencija će u prvom kvartalu 2023. godine usvojiti *Komunikacijsku strategiju za razdoblje 2023. - 2027*., s pripadajućim petogodišnjim akcijskim planom. Svrha je dokumenta osigurati promišljen, obuhvatan i učinkovit okvir za komunikacijske aktivnosti koje će se poduzimati do kraja ovog programskog razdoblja, a u svrhu konzistentnog i vidljivijeg institucionalnoga promoviranja te u svrhu bolje promocije programa i njihovih mogućnosti i dosezanja relevantnih ciljanih skupina.

U skladu sa svojom vizijom i misijom te s ciljem što jačeg pozicioniranja kao polazišne točke za doprinos internacionalizaciji sustava obrazovanja i osposobljavanja, mladih i znanosti, Agencija će nastaviti kvalitetno predstavljati mogućnosti i rezultate svojih programa stručnoj i široj javnosti. Pritom su glavni komunikacijski ciljevi:

1. održati visoku razinu ugovorenosti, odnosno apsorpcije raspoloživih sredstava povećanjem broja kvalitetnih projektnih prijedloga i broja novih korisnika
2. povećati prepoznatljivost Agencije kao središnje nacionalne točke za programe EU-a namijenjene obrazovanju i osposobljavanju, mladima i znanosti
3. promicati i poticati sudjelovanje osoba s manje mogućnosti (uključivost)
4. povećati održivost i učinak rezultata financiranih projekata osnaživanjem korisnika za kvalitetnu diseminaciju i eksploataciju projektnih rezultata.

Radi povećanja kvalitete diseminacije i vidljivosti rezultata programa Agencija će utjecati na što više korisnika te dionika stručne i šire javnosti širenjem vijesti o uspjesima i ishodima projekata prethodnih i aktualnih programâ, kao i informativnih i promotivnih materijala. Agencija će, također, nastaviti osiguravati održivost projekata kroz promoviranje i korištenje rezultata i nakon razdoblja financiranja. Posebna će se pozornost posvetiti osmišljavanju sadržaja i materijala usmjerenih na ciljanu skupinu osoba s manje mogućnosti.

Agencija će, također, organizirati i radionice na kojima će detaljno podučavati o načinima i mogućnostima diseminacije rezultata i učinaka projekata. Neke od tema koje su se u prethodnim godinama pokazale korisnima i dobro prihvaćenima su pravilno korištenje društvenih mreža, oblikovanje kvalitetnog, prilagođenog i privlačnijeg sadržaja za medije, organizacija događaja u *online*-okružju, pravilno korištenje logotipa i pravilna primjena vizualnog identiteta.

Glavni komunikacijski alati i aktivnosti bit će:

* organizacija fizičkih i *online*-događaja – info dana, konferencija, osposobljavanja, prezentacija, sajmova, sastanaka, seminara, uvodnih sastanaka, *webinara* i radionica s konkretnim smjernicama za kvalitetnu diseminaciju rezultata projekata koje će biti prilagođene ciljnim skupinama
* kontinuirana komunikacija s javnošću putem medija, internetskih stranica i društvenih mreža
* korištenje primjera dobre prakse te mreže ambasadora u komunikacijskim i informacijskim aktivnostima, objavljivanje materijala koji promiču primjere dobre prakse i prioritete novih generacija programa EU-a
* sinergijske aktivnosti s ključnim partnerskim organizacijama, poput krovnih ministarstava, predstavništava Europske komisije i Europskog parlamenta.

Aktivnosti će obuhvatiti redovito ažuriranje postojećih mrežnih stranica s informacijama o pozivima, rezultatima, aktivnostima, uputama, priručnicima, financiranju projekata i novostima; redovito slanje informacija i promotivnih materijala medijima, informiranje medija o aktivnostima Agencije, primjerima dobre prakse i rezultatima projekata; kampanje na društvenim mrežama, intervjue, medijske članke, kao i zakup oglasnog prostora u odgovarajućim medijima.

Agencija će detektirati geografska područja Hrvatske s najmanjim interesom za programe EU-a i u tim područjima intenzivirati promotivne i informativne aktivnosti. Agencija će se također usmjeriti privlačenju novih korisnika te posebno podzastupljenih profila organizacija.

Kako bi dosegnula što širu publiku i širi krug krajnjih korisnika te ostvarila značajniji utjecaj svojih komunikacijskih aktivnosti, Agencija će ojačati partnerstva s javnim i neprofitnim medijima, nevladinim organizacijama i relevantnim javnim institucijama, a javnosti će nastaviti pružati informacije kroz različite vlastite kanale komuniciranja. Slijedeći sve pokazatelje, pozornost će biti usmjerena prema unaprjeđenju vlastitih medija i njihovu rastu na suvremenim platformama.

Agencija promovira mogućnosti programa, mreža i inicijativa za koje je nadležna, s pomoću 10 mrežnih stranica, koje godišnje imaju oko milijun pregleda.

Stranice se kontinuirano nadopunjuju zanimljivim i korisnim sadržajem, a Agencija također predano radi na unaprjeđenju pristupačnosti stranica osobama s poteškoćama. Za potrebe obljetnica ili drugih važnih tema izrađuju se posebne mrežne stranice/podstranice.

Agencijski *Vjesnik* jedan je od najpopularnijih kanala direktnog marketinga koji omogućava komunikaciju s postojećim i potencijalnim korisnicima, a Agencija će ga nastaviti objavljivati kvartalno i promovirati na mrežnim stranicama i društvenim mrežama kako bi svoje brojne registrirane korisnike informirala o novostima, odnosno događanjima, planovima i dostupnim publikacijama.

*Društvene mreže* – platforme Facebook, Twitter, Instagram, YouTube i LinkedIn koristit će se za najave događaja, pozive na radionice, širenje novosti te objavu poveznica na mrežnu stranicu www.ampeu.hr, čime će se povećati broj posjeta matičnoj stranici. Društvene mreže pokazale su se i kao izvrstan medij za izravno promoviranje određenih poruka pojedinim ciljanim skupinama putem specifično osmišljenih kampanja. Uzimajući u obzir najnovije digitalne trendove i preferencije korisnika društvenih mreža, Agencija će u stvaranju i izradi sadržaja koristiti pristup *storytellinga* (pričanje priča o uspješnim projektima jer je *storytelling* trenutno jedna od najpoželjnijih komunikacijskih vještina u svijetu promidžbe i oglašavanja), ali i druge kreativne metode i alate (video animacije, vizualizaciju podataka i slično), a kako bi svojim pratiteljima i korisnicima ponudila zanimljiv i prijemčiv sadržaj.

Najvažnije promotivne kampanje u 2023. godini bit će povezane s 5. obljetnicom programa Europske snage solidarnosti, Danima Erasmusa te promoviranjem mogućnosti za projekte mobilnosti u području sporta Erasmus+, koje od 2023. godine ulaze u agencijski portfelj. Druge značajne kampanje uključivat će video-svjedočanstva pobjednika Europske nagrade za inovativno poučavanje, priče na temu Europske jezične oznake, dok će kampanja inicijative *DiscoverEU* uključiti bivše dobitnike nagradnih putovanja čija će iskustva biti dostupna kroz video uratke ili kroz objave na blogu/vlogu.

Agencija je na svojim društvenim mrežama u 2021. godini pokrenula i redovitu objavu primjera uključivih projekata te informiranje o važnosti i mogućnostima za „zelene“ projekte u okviru programa Erasmus+ i Europske snage solidarnosti, a to će nastaviti i u 2023. godini.

YouTube*-*kanal koristit će se za promociju videa s agencijskih događaja, *webinara*, video-izjava uspješnih korisnika i primjera dobre prakse koji su od velike važnosti te će se nastaviti praksa povećanja broja objava: *tagiranjem* ključnih pojmova, stavljanjem poveznica na društvene mreže i zanimljive kraće videozapise. Video-materijal koji Agencija objavljuje na YouTubeu većinom će sadržavati i podnaslove (titlove) s ciljem veće uključivosti.

*On-line* publikacije i *on-line* letci i brošure – radi bolje dostupnosti informacija i istodobno snižavanja troškova tiskanja sve publikacije, letke i brošure Agencija će nastaviti dominantno objavljivati u HTML-formatu, kao i audio formatu.

# 3.4. Optimizacija služenja IT-sustavom

U redovitom poslovanju Agencija se služi mnogobrojnim IT-aplikacijama u sljedećim procesima: računovodstvenim procesima i kadrovskoj evidenciji, upravljanju dokumentacijom, centralnom obračunu plaća, e-mirovinskom, e-zdravstvenom, e-računom, praćenjem upita i savjetovanja korisnika Okvirnih programa za znanost i inovacije, internim IT-sustavom koji olakšava projektno upravljanje svih programa u nadležnosti Agencije te desetkom centraliziranih sustava Europske komisije za prihvaćanje i praćenje projektnih prijava u okviru programa Erasmus+ i Europske snage solidarnosti.

Od studenog 2020. godine Agencija nastavlja usavršavati upravljanje dokumentima koristeći sustav Microsoft Office 365. Ovaj sustav pohrane dokumenata i komunikacije pokazao se korisnim pogotovo u uvjetima pandemije.

Agencija će i tijekom 2023. godine u redovitom poslovanju koristiti aplikacije za udaljenu poslovnu komunikaciju kao što su Zoom, Teams i dr.

Agencija nastavlja sa zakupom svih domena koje imaju imena agencijskih programa u nazivu. Radi bolje preglednosti i uštede troškova u 2023. godini planira se preseljenje svih preostalih domena u jedan registar.

U ljeto 2022. godine postavljen je *Signator*, aplikativni sustav za digitalno potpisivanje povezan s agencijskim serverom. Napravljena je i integracija sa Sharepointom. Postavljena je mogućnost potpisivanja kvalificiranim potpisom za osobe koje imaju ovlasti za potpisivanje ugovora.

U listopadu 2022. godine započet je projekt analize postojećeg stanja IT-sustava radi definiranja i uspostave procesa kojima će se upravljati sigurnošću informacijskog sustava Agencije. Svi procesi trebaju biti u skladu s trenutnim najboljim praksama na tržištu i prilagođeni mogućnostima koje sustavi Agencije podržavaju. U 2023. godini očekuje se da će puna implementacija ovog projekta u produkcijskom okruženju dati unificiranost i uvelike olakšati administriranje.

U istom mjesecu nabavljena je platforma Manage Engine. Riječ je o univerzalnom web-alatu kojim se upravlja cijelim IT sustavom. U 2023. godini planira se edukacija za djelatnike.

Tijekom 2022. godine pripremljen je i implementiran HR modul. Planira se da će u 2023. godini biti u primjeni kroz digitalizaciju procesa godišnjih razvojnih razgovora i edukacija, čime će se olakšati analiza i povezivanje s ostalim razvojnim procesima u području ljudskih potencijala.

Agencija nastavlja koristiti aplikaciju i kroz modul za potrebe komunikacije s korisnicima, potencijalnim korisnicima i suradnicima za slanje obavijesti (*newsletter*) kontaktima koji su u sustavu. U aplikaciju se u skladu s odredbama za zaštitu osobnih podataka i Uredbom o zaštiti osobnih podataka pohranjuju osobni kontakti na siguran način. U 2022. godini Agencija je imala potrebu za nadogradnjom aplikacije pozadinskom licencom Sendgrid, koja je integrirana u AMPEU Digital i obavlja slanje obavijesti s osiguranom pouzdanom dostavom.

# 3.5. Prijenos informacija

Tijekom 2023. godine prijenos informacija osigurat će se, kao i prethodnih godina, redovitim tjednim sastancima unutar pojedinih ustrojstvenih jedinica, tjednim koordinacijskim sastancima ravnatelja, pomoćnika i rukovoditelja te kolegijima rukovoditelja. Nastavlja se praksa slanja zapisnika s mjesečnog kolegija rukovoditelja svim radnicima Agencije radi bržeg i ujednačenog prijenosa informacija. Prijenos informacija također je osiguran slanjem zapisnika s relevantnih sastanaka ili izvješća sa službenih putovanja na *mailing*-listu svih radnika Agencije. Polugodišnje se tijekom skupova radnika izvješćuje o horizontalnim procesima u poslovanju Agencije.